text:
Türkmenistanyň Ministrler Kabinetiniň mejlisi
09.02.2018
Aşgabat, 2018-nji ýylyň fewral aýynyň 9-y (TDH). Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi.Onda ýurdumyzy durmuş-ykdysady taýdan ösdürmäge, mähriban halkymyzyň abadançylygyny üpjün etmäge gönükdirilen döwletimiziň daşary syýasatyna degişli wajyp meselelere garaldy hem-de birnäçe resminamalara gol çekildi.
Hormatly Prezidentimiz mejlisiň gün tertibine geçip, ilki bilen, Ministrler Kabinetiniň Başlygynyň orunbasary G.Myradowa söz berdi.Wise-premýer gözegçilik edýän ulgamlarynda alnyp barylýan işleriň ýagdaýy we döwlet Baştutanymyzyň ozal beren tabşyryklarynyň ýerine ýetirilişi barada hasabat berdi.
Şunuň bilen baglylykda, ýurdumyzda daşyndan getirilýän harytlaryň ornuny tutýan önümçiligiň ýola goýulmagyna gönükdirilen ugurlary seljermek we maliýeleşdirmek, harytlary eksport edijiler üçin ýeňillikli bank hyzmatlary barada hem aýdyldy. Şeýle hem milli Liderimiziň garamagyna degişli teklipler hödürlenildi.
Hasabatyň barşynda Türkmenistanyň çäklerine getirilýän önümleriň aýry-aýry görnüşlerine gümrük paçlaryny bellemek hakyndaky habar aýdyldy.
Döwlet Baştutanymyz hasabaty diňläp, wise-premýeriň ünsüni maliýe-ykdysady toplumyň ministrlikleriniň we pudak edaralarynyň işini mundan beýläk-de özgertmek, ýurdumyzy ösdürmegiň Prezident maksatnamasyny durmuşa geçirmek işlerini güýçlendirmek boýunça çäreleri işjeňleşdirmegiň möhümdigine çekdi.
Häzirki döwürde Türkmenistanda ykdysadyýeti senagat taýdan ösdürmek, döwlet emlägini hususylaşdyrmak we paýdarlar jemgyýetlerine öwürmek, bank ulgamyny hem-de gymmatly kagyzlaryň bazaryny ösdürmek boýunça zerur bolan işler geçirilýär diýip, milli Liderimiz sözüni dowam etdi.
Hormatly Prezidentimiz Gurbanguly Berdimuhamedow bular barada aýtmak bilen, Statistika baradaky döwlet komitetiniň işini kämilleşdirmegiň zerurdygyny hem belledi.Şoňa görä-de, bu ugurdan zerur bilim alyp, soňra täze usullary ýurdumyzda ornaşdyrar ýaly, hünärmenlerimizi bazar ykdysadyýeti şertlerinde işläp gelýän ýurtlara ýygy-ýygydan okuwa ibermeli diýip, döwlet Baştutanymyz nygtady hem-de wise-premýere bu babatda birnäçe degişli görkezmeleri berdi.
Ministrler Kabinetiniň Başlygynyň orunbasary O.Gurbannazarow ýurdumyzyň söwda toplumynyň alyp barýan işleri hem-de önümçilik düzümlerini, hususan-da, azyk pudagyny ösdürmek boýunça Türkmenistanyň Senagatçylar we telekeçiler birleşmesi tarapyndan durmuşa geçirilýän çäreler barada hasabat berdi.
Munuň özi, ilkinji nobatda, daşary ýurtlardan getirilýän harytlaryň ornuny tutýan önümleri öndürýän hem-de eksporta niýetlenen kärhanalary, şol sanda guşçulyk toplumlaryny döretmek bilen baglanyşyklydyr.Olaryň işleri ýurdumyzyň içerki bazaryny towuk eti we ýumurtga bilen doly möçberde üpjün etmäge, galanyny bolsa daşary ýurtlara ibermäge mümkinçilik berýär.
Hormatly Prezidentimiz Gurbanguly Berdimuhamedow milli ykdysadyýetimizde telekeçiligiň tutýan ornuny has-da ýokarlandyrmagyň Türkmenistany 2018 — 2024-nji ýyllarda durmuş-ykdysady taýdan ösdürmegiň maksatnamasynyň esasy ugurlarynyň biri hökmünde kesgitlenendigini belledi.
Milli Liderimiz hojalygy dolandyrmagyň bazar ulgamyna geçmekde, ykdysady işleriň täze görnüşleriniň kemala gelmeginde telekeçilige esasy orun berilýändigini, şoňa görä-de, ýurdumyzda kiçi we orta işewürligiň hereket etmegi we ösmegi üçin iň amatly şertleri döretmegiň möhümdigini aýtdy.
Senagat we oba hojalyk pudaklaryndaky anyk hereketler diňe bir daşary ýurtlardan getirilýän harytlaryň ornuny tutýan önümçiligiň döredilmeginden ugur alman, eýsem, hil taýdan täze tehnologiýalaryň binýadynda önümçiligiň öňdebaryjy ösüşlerine gönükdirilmelidir, ýagny diňe bir şu günüň wezipelerini çözmäge däl, geljekde ýurdumyzyň ykdysady we azyk howpsuzlygyny üpjün etmäge ugur alynmalydyr diýip, döwlet Baştutanymyz nygtady.
Ministrler Kabinetiniň Başlygynyň orunbasary M.Babaýew ýurdumyzyň ýangyç-energetika toplumynyň edara-kärhanalarynda işleriň ýagdaýy, şeýle hem Türkmenbaşydaky nebiti gaýtadan işleýän zawodlar toplumyndaky käbir desgalary döwrebaplaşdyrmak boýunça geçirilýän işler barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, ýurdumyzyň ýangyç-energetika toplumyny has-da ösdürmegiň wezipelerine ünsi çekdi. Olaryň çözülmegi milli ykdysadyýetimizi diwersifikasiýa ýoly bilen ösdürmäge, ýurdumyzy toplumlaýyn senagatlaşdyrmaga ýardam eder.
Döwlet Baştutanymyzyň belleýşi ýaly, şol wezipeleriň hatarynda ýangyç-energetika toplumynyň düzümini döwrebaplaşdyrmak, dünýä bazarlarynda bäsdeşlige ukyply önümleriň dürli görnüşlerini öndürýän täze nebit we gazhimiýa önümçiliklerini gurmak işleri bar.
Şunuň bilen baglylykda, milli Liderimiz ýurdumyzyň ýangyç serişdelerini netijeli peýdalanmak, daşky gurşawy goramak babatda wezipeleri çözmek maksady bilen nebitgaz pudagyna innowasion tehnologiýalary ornaşdyrmagyň möhümdigini aýtdy.
Ministrler Kabinetiniň Başlygynyň orunbasary E.Orazgeldiýew ýurdumyzda alnyp barylýan möwsümleýin meýdan işleri barada hasabat berdi. Häzirki wagtda güýzlük bugdaýa ideg etmek boýunça zerur agrotehniki çäreler ýerine ýetirilýär — ak ekinlere ösüş suwy berilýär, olar mineral dökünler bilen iýmitlendirilýär, haşal otlaryň öňüni almak boýunça işler geçirilýär. Şunuň bilen birlikde, ýerleri, oba hojalyk tehnikalary we tohumlary ýazky gowaça ekişine taýýarlamak işleri amala aşyrylýar.
Hormatly Prezidentimiziň garamagyna “Ýurdumyzda 2018-nji ýylda bag ekmek hakyndaky” kararyň taslamasy hödürlenildi.
Hormatly Prezidentimiz Gurbanguly Berdimuhamedow hasabaty diňläp, oba hojalyk toplumynda alnyp barylýan işleri döwrüň talabyndan ugur alyp guramagyň wajypdygyny belledi.
Döwlet Baştutanymyz oba hojalyk pudagynda çözülmegini talap edýän möhüm meseleleriň birnäçesine ünsi çekdi.
Hormatly Prezidentimiz pudagyň ýolbaşçylaryndan suw howdanlarynyň durkuny täzelemek boýunça alnyp barylýan işleri çaltlandyrmagy, suw serişdelerini dolandyrmagyň ulgamyny talabalaýyk ýola goýmagy, zeýkeş ulgamlarynyň we akabalarynyň durkuny täzelemek hem-de arassalamak boýunça çäreleri görmegi talap etdi.Ekerançylygyň ylmy taýdan esaslandyrylan suw tygşytlaýjy taslamalaryny amala aşyrmagy çaltlandyrmaly.Ýerlere dökün bermegiň, suwarmagyň, ekin dolanyşygyna geçmegiň, oba hojalyk tehnikalaryny möwsüme taýýarlamagyň kämil ulgamyny ornaşdyrmaly.
Döwlet Baştutanymyz ýurdumyzda ot-iýmlik ekinleriň meýdanyny has-da giňeltmek üçin ähli mümkinçiliklerimiziň bardygyny nygtady.Mundan başga-da, milli Liderimiz oba hojalyk ekinleriniň hasyllylygyny ýokarlandyrmak, suw hojalyk guramalarynyň maddy-enjamlaýyn binýadyny berkitmek ýaly örän derwaýys meseleleriň üstünlikli çözülmegine oýlanyşykly çemeleşmelidigini belledi.
Döwlet Baştutanymyz sözüni dowam edip, oba hojalygyna zähmeti guramagyň täze, şol sanda daýhan birleşikleriniň netijeliligini üpjün edýän öňdebaryjy usullarynyň işjeň ornaşdyrylmagynyň zerurdygyny aýtdy.
Hormatly Prezidentimiz Gurbanguly Berdimuhamedow wise-premýer E.Orazgeldiýewe ýurdumyzyň Senagatçylar we telekeçiler birleşmesi bilen bilelikde ýakyn wagtda her welaýatdan bir daýhan birleşigini hususy görnüşde işlemäge geçirmek meselesiniň üstünde işlemegi, soňra beýleki daýhan birleşiklerini hem işiň şu görnüşine geçirmegi tabşyrdy.
Döwlet Baştutanymyz obasenagat toplumynyň ýolbaşçylarynyň hem-de welaýat häkimleriniň gatnaşmagynda oba hojalyk pudagynda geçiriljek çäreleriň, şol sanda galla we pagta hasylyny öndürmegiň bellenilen möçberlerini üpjün etmek maksady bilen ýerine ýetiriljek işleriň maksatnamasyny taýýarlamagy tabşyrdy.
Ministrler Kabinetiniň Başlygynyň orunbasary D.Amangeldiýewe Aşgabat şäheriniň suw bilen üpjünçiligine degişli meseleler boýunça hasabat taýýarlamak tabşyryldy.
Döwlet Baştutanymyz ekologiýa abadançylygynyň, türkmenistanlylaryň durmuşy üçin amatly şertleri döretmegiň nukdaýnazaryndan ýurdumyzda durmuşa geçirilýän umumymilli bagy-bossanlyga büremek maksatnamasynyň uly ähmiýetini nygtady.
Hormatly Prezidentimiz Gurbanguly Berdimuhamedow «Ýurdumyzda 2018-nji ýylda bag ekmek hakyndaky» Karara gol çekip, adamlara has köp peýda getirjek hem-de Türkmenistanyň öz çägini giňeldýän paýtagtynyň etraplarynda, şäherleriň we obalaryň ýakynynda täze tokaý seýilgäh zolaklarynyň döredilmegine üns bermegi tabşyrdy.
Ministrler Kabinetiniň Başlygynyň orunbasary K.Durdymyradow Senagat ministrliginiň «Türkmendemirbetonönümleri» önümçilik birleşigi tarapyndan ýurdumyzda döwrebap ýaşaýyş jaýlarynyň gurluşygynyň alnyp barlyşy barada hasabat berdi.
«Türkmendemirbetonönümleri» önümçilik birleşiginiň iri panelli jaý gurluşyk zawodlarynda Ýewropada öndürilen ýokary tehnologiýaly enjamlar oturdylyp, zawodlaryň durkunyň täzelenilmegi netijesinde ýaşaýyş jaýlarynyň, şol sanda otaglarynyň ýerleşişi gowulandyrylan we ýokary amatlykly jaýlaryň gurulýan möçberlerini artdyrmak üçin mümkinçilikler döredildi.Bu zawodlaryň çykarýan önümleri paýtagtymyzda we welaýatlarda giňden ulanylýar.
Aşgabat şäheriniň Büzmeýin etrabynda, Mary, Baýramaly, Türkmenabat we Daşoguz şäherlerinde ýaşaýyş jaýlarynyň onlarçasynyň gurluşygynyň tamamlaýjy tapgyra gadam basandygy, beýlekileriniň gurluşygynyň bolsa batly depginlerde dowam edýändigi habar berildi.Şunda jaýlaryň gurluşygynda ulanylýan serişdeleriň hemmesi diýen ýaly Senagat ministrliginiň kärhanalary tarapyndan öndürilýär.
Gurluşyk we binagärlik ministrligi bilen bilelikde welaýatlarda saglyk öýlerini, 160 orunlyk mekdebe çenli çagalar edaralaryny, 600 orunlyk we 720 orunlyk umumybilim berýän orta mekdepleri gurmagyň taslamalary işlenip taýýarlanylýar.Olar Oba milli maksatnamasyny durmuşa geçirmegiň çäklerinde amala aşyrylar.
Şeýle hem wise-premýer döwlet Baştutanymyzyň garamagyna “2018-nji ýylda pile öndürmek hakyndaky” kararyň taslamasyny hödürledi.
Hormatly Prezidentimiz Gurbanguly Berdimuhamedow hasabaty diňläp, halkymyzyň bähbidine hyzmat etjek, türkmenistanlylaryň ýokary durmuş şertlerini üpjün etjek durmuş maksatly desgalaryň gurluşygyna örän jogapkärçilikli çemeleşmegiň möhümdigini belledi.Milli Liderimiziň nygtaýşy ýaly, adamlar hakynda hemmetaraplaýyn alada, olaryň amatly ýaşamagy we oňaýly dynç almagy, önjeýli zähmet çekmegi üçin ähli şertleriň döredilmegi ileri tutulýan wezipe bolmalydyr.
Döwlet Baştutanymyz giň gerimli ýaşaýyş jaý maksatnamasy amala aşyrylanda her bir zadyň, şol sanda zerur ýaşaýyş-durmuş, inženerçilik-tehniki hem-de ulag-aragatnaşyk düzüminiň döredilmeginiň göz öňünde tutulmagyna ünsi çekdi. Häzir uly mümkinçiliklere eýe bolan gurluşyk senagatynyň kuwwatyny netijeli ulanmak gerek.Ýerli çig maldan taýýarlanylýan täze gurluşyk serişdeleriniň önümçiligini özleşdirip, hususy işewürleriň taslamalaryny amala aşyrmaly diýip, hormatly Prezidentimiz wise-premýere bu babatda birnäçe anyk tabşyryklary berdi.
Döwlet Baştutanymyz ýüpekçiligi ösdürmek meselesi barada durup geçip, pudagy häzirki senagat derejesine çykarmak boýunça yzygiderli çäreleri geçirmegiň möhümdigini belledi. Olaryň hatarynda tut agaçlarynyň ekilişini artdyrmak, önüm öndürijileri ýüpek gurçuklaryny ösdürmegiň netijeli tehnologiýalary bilen üpjün etmek wezipeleri bar.
Hormatly Prezidentimiz Gurbanguly Berdimuhamedow ýurdumyzyň her bir welaýaty üçin öndürilmeli piläniň möçberleri kesgitlenen Karara gol çekip, dokma senagatynyň kärhanalaryny gymmatly çig mal bilen doly üpjün etmek üçin ýüpekçileriň öz üstüne alan borçnamalaryny üstünlikli ýerine ýetirmeginiň üpjün edilmegini tabşyrdy.
Ministrler Kabinetiniň Başlygynyň orunbasary B.Abdyýewa Aşgabat şäheriniň G.Kulyýew köçesiniň ugrunda täze gurlan, Senagatçylar we telekeçiler birleşmesine degişli edara we söwda maksatly binalar toplumynyň hem-de Ahal welaýatynyň Owadandepe obasynda «Türkmen aýna önümleri» kärhanasynyň 14-nji fewralda geçiriljek açylyş dabaralarynda guraljak medeni çärelere görülýän taýýarlyk barada hasabat berdi. Täze desgalaryň açylyş dabaralaryna ýurdumyzyň ussat hem-de çeper höwesjeň toparlary, sungat ussatlary gatnaşarlar.
Wise-premýer şeýle hem Mary welaýatynyň çäginde ýerleşýän Daňdanakan galasynda arheologlar tarapyndan ýüze çykarylan täze tapyndylar barada hasabat berdi. Mary şäherinden 30 kilometr günbatarda ýerleşýän orta asyrlar döwrüne degişli bu ýadygärlikde gazuw-agtaryş we ylmy-barlag işleri Beýik Ýüpek ýolunyň taryhy-medeni mirasyny öwrenmek boýunça işleriň çäklerinde alnyp barylýar.
Geçen ýylyň baharynda Taryhy we medeni ýadygärlikleri goramak, öwrenmek we rejelemek baradaky milli müdirligiň, “Gadymy Merw” hem-de “Köne Sarahs” taryhy-medeni döwlet goraghanalarynyň hünärmenleriniň we arheologlarynyň bilelikdäki topary bu ýerde täze barlaglara başladylar.Geçen ýylyň güýz möwsüminde galanyň günorta-gündogar çetinde gazuw-barlag işleriniň geçirilmegi netijesinde täsin tapyndylar ýüze çykaryldy.Bu ýerde bişen kerpiçden gurlan gala diwarynyň we oňa ýanaşyk gurlan otaglaryň birnäçesiniň üsti açyldy, galanyň daş ýüzünde bişen kerpiçden örülip ýasalan suw geçirijiniň hem-de keramiki turbalaryň üsti açyldy.
Bulardan başga-da, arheologik gazuw-barlag işleriniň dowamynda bişen kerpiçden gurlan, otaglarynyň ýerleşişi adaty ýaşaýyş jaýlaryndan tapawutlanýan orta asyr desgasynyň üsti açyldy. Onuň otaglarynyň birinden köp sanly aýna önümleriniň bölekleri we abat saklanyp galan özboluşly çüýşe gaplaryň hem-de ownuk metal gurallaryň birnäçesi çykdy. Barlaghanada geçirilen deňeşdiriş-seljerme işleri bu täsin tapyndylaryň tebipleriň we lukmanlaryň guraly bolup hyzmat edendigini tassyklamaga mümkinçilik berýär.
Wise-premýer Daňdanakan galasynda tapylan täze arheologik zatlary, şol sanda Beýik Seljuklar döwründe tebipleriň we lukmanlaryň ulanan enjamlaryny we gurallaryny wideoşekillerde görkezmek bilen, bu tapyndylaryň zerur bolan berkidiş işleri geçirilenden soň ýurdumyzyň muzeýleriniň bahasyna ýetip bolmajak gymmatlygyna öwrüljekdigini belledi.Häzirki wagtda bu tapyndylar “Gadymy Merw” taryhy-medeni döwlet goraghanasynda saklanylýar hem-de şol ýerde zerur bolan ilkinji berkidiş işleri geçirilýär.
Döwlet Baştutanymyz hasabaty diňläp, täze desgalaryň açylyş dabarasyny ýokary guramaçylyk derejesinde geçirmegi tabşyryp, bu babatda wise-premýere anyk görkezmeleri berdi.
Hormatly Prezidentimiz Gurbanguly Berdimuhamedow ýurdumyzyň gadymy taryhyny şöhlelendirýän hem-de türkmenleriň ýokary medeniýetiniň, olaryň ylmy ösdürmäge hem-de umumadamzat siwilizasiýasyna goşandynyň wajyp subutnamalary bolan Daňdanakan galasynda ýüze çykarylan täze tapyndylaryň möhüm ähmiýetini belledi hem-de bu ugurda arheologlaryň-alymlaryň alyp baran işlerine mynasyp baha bermegiň maksadalaýyk boljakdygyny aýtdy.
Milli Liderimiziň belleýşi ýaly, biziň gadymy topragymyz Beýik Ýüpek ýolunyň merkezinde ýerleşýär hem-de geçen asyrlaryň syrlaryny we wakalaryny özünde saklaýar.Olaryň üstüni açmak bilen, Türkmenistan nobatdaky gezek öz baý taryhyna tutuş dünýäniň ünsüni çeker.
Şunuň bilen baglylykda, döwlet Baştutanymyz wise-premýere Beýik Ýüpek ýolunyň ugrunda ýurdumyzyň çäginde ýerleşen ýadygärliklerde arheologik gazuw-agtaryş işlerini geçirmegiň 2018 — 2021-nji ýyllar üçin döwlet maksatnamasyny amala aşyrmak, şol sanda Türkmenistanyň gadymy we orta asyr ýadygärliklerinde ýüze çykarylan arheologik tapyndylaryň esasynda arheologiýanyň, binagärligiň, etnografiýanyň we taryhyň dürli meseleleri boýunça barlaglary geçirmek bilen bagly anyk görkezmeleri berdi.
Hormatly Prezidentimiz bu gymmatly tapyndylaryň Maru-Şahu-Jahanyň Beýik Ýüpek ýolunyň çatrygynda ýerleşendigine şaýatlyk edýändigini, hut şoňa görä-de, türkmen halkynyň maddy we maddy däl gymmatlyklaryny ÝUNESKO-nyň Bütindünýä mirasynyň sanawyna girizmek boýunça işleri geçirmegiň möhümdigini aýratyn nygtady we Beýik Ýüpek ýolunyň mirasyny öwrenmek hem-de onuň bilen bagly milli taryhy-medeni baýlyklary giňden ýaýmaga gönükdirilen iri çäreleri geçirmek babatda birnäçe tabşyryklary berdi.
Ministrler Kabinetiniň Başlygynyň orunbasary P.Agamyradow bilim we ylym, saglygy goraýyş, sport ulgamlaryny ösdürmek, jemgyýetimiziň aň-paýhas kuwwatyny artdyrmak barada döwlet Baştutanymyzyň ozal beren tabşyryklaryna laýyklykda geçirilýän işler barada hasabat berdi.
Hormatly Prezidentimiz Gurbanguly Berdimuhamedow ylmyň, önümçiligiň we bilimiň arasyndaky gatnaşyklary mekdep döwründe ösdürip, okuwçylaryň höwes bildirýän hünär ugruna aýratyn üns bermegiň möhümdigini belledi.Şahsyýeti sazlaşykly we hemmetaraplaýyn ösdürmäge, bilim bermegiň usulyýet binýadyny kämilleşdirmäge gönükdirilen täze usullary we tehnologiýalary giňden ornaşdyrmak möhümdir. Döwlet Baştutanymyz iň esasysy hem ýokary tehnologiýalardan oňat baş çykarýan halkara derejeli hünärmenleri taýýarlamagyň zerurdygyny belledi.
Milli Liderimiz ýurdumyzyň Ylymlar akademiýasyna «Sanly Türkmenistan» atly täze döwlet maksatnamasyny işläp taýýarlamagy tabşyrmak baradaky wezipä wise-premýeriň ünsüni çekdi.Onuň esasy maksady ýurdumyzyň jemi içerki önüminde maglumat-kommunikasiýa tehnologiýalary ulgamynyň goşmaça ösüşini üpjün etmekden hem-de sanly aragatnaşyk babatda welaýatlaryň, şäherleriň we obalaryň arasyndaky tapawudy aradan aýyrmakdan ybarat bolmalydyr.
Bu maksatnama ykdysadyýetiň ylmy gazanylanlary köp talap edýän pudaklarynda ilatyň iş bilen üpjünçiligini ýokarlandyrmaga, öňdebaryjy tehnologiýalary önümçilikde ulanmagy çaltlandyrmaga, elektron resminamalar dolanyşygyna hem-de elektron şahsyýetnamalar ulgamyna doly geçmegi üpjün etmäge ýardam etmelidir.
Döwlet Baştutanymyz sözüni dowam edip, telelukmançylyk, kompýuter hem-de telekommunikasiýa tehnologiýalaryny ulanmak arkaly uzak aralykdan maslahat we bilim bermek ýaly goşmaça elektron hyzmatlary ýerine ýetirmegiň hasabyna sanly düzümleri ösdürmek babatda hem ep-esli mümkinçiligiň bardygyny belledi.
Milli Liderimiz häzirki döwürde raýatlarymyzyň internet hyzmatlary bilen oňat üpjün edilendigini belläp, ýokary tizlikli internet ulgamyny ornaşdyrmak boýunça alnyp barylýan işleri çaltlandyrmagyň zerurdygyna ünsi çekdi.Hormatly Prezidentimiz kompýuter sowatlylygyny gowulandyrmak we ýokarlandyrmak maksady bilen, ýurdumyzyň ähli umumybilim berýän mekdepleriň, başlangyç, orta hünär we ýokary okuw mekdepleriniň kompýuter synplary hem-de mugallymlary bilen üpjünçiligini barlamagyň zerurdygyny belledi.
Ministrler Kabinetiniň Başlygynyň orunbasary D.Amangeldiýew ýurdumyzyň energiýa ulgamynyň ygtybarlylygyny ýokarlandyrmak boýunça Energetika ministrliginde geçirilýän işler barada hasabat berdi.
Wise-premýeriň habar berşi ýaly, häzirki wagtda ýurdumyzda elektrik beketleriniň jemi 13 sanysy işleýär.Döwlet Baştutanymyzyň ýurdumyzyň sarp edijilerini elektrik energiýasy bilen bökdençsiz üpjün etmek barada ozal beren tabşyryklaryny ýerine ýetirmek maksady bilen halkalaýyn energoulgamy döretmek meýilleşdirilýär.Hasabatyň çäklerinde ýurdumyzda hereket edýän elektrik beketlerinde gurnalan enjamlarda abatlaýyş işlerini bellenen möhletde talabalaýyk geçirmek üçin Energetika enjamlaryny abatlaýyş hem-de hyzmat ediş merkezini gurmagyň meýilleşdirilýändigi habar berildi.
Hormatly Prezidentimiz Gurbanguly Berdimuhamedow hasabaty diňläp, milli ykdysadyýetimiziň ösmegi, täze zawodlaryň gurulmagy, ilatly ýerleriň köpelmegi bilen elektrik energiýasyna bolan islegiň yzygiderli artýandygyny belledi.Ýurdumyzyň beýleki ulgamlarynda bolşy ýaly, elektrik energetika ulgamy hem çuňňur özgertmeleri başdan geçirip, düýpli döwrebaplaşdyrylýar, önümçilik we durmuş ulgamlaryny ösdürmegiň, ykdysady ösüşiň mäkäm binýadyny döredýär. Döwletimiz geljekde hem bu pudagyň kuwwatyny artdyrmak hem-de maddy-enjamlaýyn binýadyny berkitmek meselelerine uly üns berer. Milli Liderimiz ýurdumyzy durmuş-ykdysady taýdan ösdürmegiň iri möçberli meýilnamalaryny amala aşyrmakda bu pudaga möhüm ornuň degişlidigini aýtdy.
Döwlet energetika syýasaty Türkmenistanyň senagatynyň, oba hojalygynyň, durmuş ulgamynyň isleglerini doly kanagatlandyrmaga hem-de daşary ýurtlara iberilýän möçberlerini artdyrmaga gönükdirilendir. Ýokary we has ýokary ölçeglerde işleýän döwrebap elektrik beketleriniň işe girizilmegi bilen energiýa çeşmeleriniň hem-de türkmen energoulgamynyň has amatly iş düzgünini kesgitlemäge we ornaşdyrmaga mümkinçilik döredi. Şunuň bilen baglylykda, wise-premýere halkalaýyn energoulgamyny döretmek maksady bilen ýakyn geljekde elektrik energetika pudagynda amala aşyryljak düzümleýin taslamalaryny ilerletmek boýunça iş depginlerini artdyrmak babatda anyk tabşyryklar berildi.
Döwlet Baştutanymyz Energetika enjamlaryny abatlaýyş hem-de hyzmat ediş merkezini gurmak baradaky teklibi makullap, hojalygy dolandyrmagyň kämil görnüşlerini we usullaryny ornaşdyrmagyň möhümdigini belledi hem-de bu babatda wise-premýere birnäçe anyk görkezmeleri berdi.
Soňra Ministrler Kabinetiniň Başlygynyň ulag we aragatnaşyk toplumyna gözegçilik edýän orunbasary B.Annameredow garamagyndaky pudaklaryň kärhanalarynyň işlerini has-da kämilleşdirmek, olary döwrebaplaşdyrmak boýunça geçirilýän işler, pudagyň maddy-enjamlaýyn binýadyny mundan beýläk-de pugtalandyrmak barada hasabat berdi.
Hormatly Prezidentimiz Gurbanguly Berdimuhamedow hasabaty diňläp, Türkmenistanyň ulag ulgamynyň ýükleri daşamagyň we ýolagçylary gatnatmagyň, şol sanda ýurdumyzyň çäginden üstaşyr geçýän ýükleriň artýan möçberlerini üpjün etmäge mümkinçilik berýän önümçilik kuwwatlyklarynyň köp ätiýaçlygynyň bardygyny belledi. Häzirki zaman ulag we üstaşyr düzümleriniň döredilmegi, oňa täze çäkleriň goşulmagy bu gün diňe bir ýük dolanyşygynyň möçberleriniň artýandygyny aňlatman, eýsem, ählumumy ösüşiň ýagdaýlaryna hem-de gadymy türkmen topragynyň taryhy wezipesini ýerine ýetirmäge — siwilizasiýalaryň çatrygy bolup hyzmat etmegine kybap gelýär.
Şunuň bilen baglylykda, hormatly Prezidentimiz ýurdumyzyň häzirki zaman ulag-aragatnaşyk ulgamynyň ösdürilmegine ünsi çekip, bar bolan mümkinçilikleri doly möçberde peýdalanmagy talap etdi hem-de wise-premýere birnäçe anyk tabşyryklary berdi.
Ministrler Kabinetiniň Başlygynyň orunbasary, daşary işler ministri R.Meredow DIM-niň işleri hem-de halkara guramalar bilen hyzmatdaşlygy has-da giňeltmek boýunça geçirilýän işler barada hasabat berdi.Şol işler hormatly Prezidentimiziň ýolbaşçylygynda yzygiderli durmuşa geçirilýän Bitarap Türkmenistanyň daşary syýasat ýörelgesiniň ileri tutulýan ugurlarynyň biridir.
Häzirki wagtda ýurdumyz halkara guramalarynyň 46-synyň agzasy bolup durýar.Şunuň bilen birlikde, Türkmenistan halkara konwensiýalaryna, şertnamalaryna we beýleki köptaraplaýyn resminamalara gatnaşýar. Bu halkara resminamalary iş ýüzünde durmuşa geçirmek maksady bilen, ýurdumyzda ýerleşýän halkara guramalaryň wekilhanalary bilen bilelikde, 2018-nji ýylyň dowamynda taslamalaryň 95-sini amala aşyrmak meýilleşdirilýär.
Şunda BMG bilen strategik hyzmatdaşlyk häsiýetine eýe bolan ysnyşykly gatnaşyklara hem-de şunuň bilen baglylykda, onuň ýöriteleşdirilen iri edaralary bilen netijeli aragatnaşyklaryň berkidilmegine we ösdürilmegine möhüm ähmiýet berilýär.
Şeýle hem Ýewropada Howpsuzlyk we Hyzmatdaşlyk Guramasy (ÝHHG) hem-de Ýewropa Bileleşigi bilen gatnaşyklar işjeň ösdürilýär. 2018-nji ýylyň dowamynda “Türkmenistan—Ýewropa Bileleşigi” komitetiniň işleriniň çäklerinde dürli ugurlarda bilelikdäki birnäçe anyk taslamalary amala aşyrmak göz öňünde tutulýar.
Birleşen Milletler Guramasynyň bilim, ylym we medeniýet baradaky guramasy (ÝUNESKO) bilen hyzmatdaşlyga aýratyn üns berilýär.Şunuň bilen baglylykda, döwlet Baştutanymyzyň tagallalary netijesinde ýurdumyzyň Gadymy Merw, Köneürgenç we Gadymy Nusaý ýaly taryhy-medeni ýadygärlikleriniň ÝUNESKO-nyň Bütindünýä mirasynyň abraýly sanawyna girizilendigi nygtaldy.
2017-nji ýylyň dekabrynda küştdepdi aýdym we tans dessury Adamzadyň maddy däl medeni mirasynyň sanawyna girizildi. Milli Liderimiz Gurbanguly Berdimuhamedowyň başlangyjy boýunça häzirki wagtda türkmen halyçylyk sungatyny we ahalteke atçylyk sungatyny bu abraýly sanawa girizmek, Köýtendagyň ekoulgamyny we Bathyz döwlet goraghanasyny bolsa, ÝUNESKO-nyň Bütindünýä tebigy mirasynyň sanawyna girizmek boýunça degişli işler geçirilýär.
Mundan başga-da, geçen ýylyň noýabrynda Türkmenistanyň bu guramanyň Bedenterbiýe we sport boýunça Hökümetara komitetiniň (CIGEPS) 2017 — 2020-nji ýyllar üçin agzalygyna saýlanandygy bellenildi. Geçen ýylyň 7-nji aprelinde «Awaza» milli syýahatçylyk zolagynda geçirilen halkara sport kongresiniň jemleýji Jarnamasyna laýyklykda, Türkmenistanda 2021-nji ýylda ÝUNESKO-nyň howandarlygynda bedenterbiýe we sporta jogapkär ministrleriň 7-nji halkara maslahatynyň (MINEPS VII) geçirilmegi göz öňünde tutulýar.
Wise-premýer, DIM-niň ýolbaşçysy ýokarda aýdylanlardan ugur alyp, Türkmenistanyň ÝUNESKO-nyň işleri baradaky milli toparynyň täze düzümini tassyklamak hakyndaky kararyň taslamasyny döwlet Baştutanymyzyň garamagyna hödürledi.
Hormatly Prezidentimiz Gurbanguly Berdimuhamedow hasabaty diňläp, ata Watanymyzyň milli bähbitlerine hem-de tutuş dünýäde parahatçylygyň we abadançylygyň maksatlaryna kybap gelýän halkara guramalary bilen häzirki tapgyrdaky hyzmatdaşlygyň has netijeli häsiýete eýe bolandygyny hem-de hil taýdan täze derejä çykandygyny kanagatlanma bilen nygtady. Şunuň bilen baglylykda, milli Liderimiz ýurdumyzyň bu gün netijeli gatnaşyklary mundan beýläk-de hemmetaraplaýyn ösdürmegi maksat edinýändigini tassyklady.Şol gatnaşyklaryň çäklerinde özara hereket etmegiň baý tejribesi toplanyldy, dürli ulgamlarda bilelikdäki maksatnamalar hem-de taslamalar üstünlikli durmuşa geçirildi we amala aşyrylýar.
Döwlet Baştutanymyz bu baradaky gürrüňi dowam edip, Bitarap Türkmenistanyň gün tertibiniň sebit we dünýä möçberindäki möhüm meseleleriň sazlaşykly çözgütlerini işläp taýýarlamak boýunça dünýä bileleşiginiň tagallalaryna mundan beýläk-de işjeň gatnaşjakdygyny nygtady. Ýurdumyz binýatlaýyn halkara resminamalara goşulyp, öz üstüne alan borçnamalaryna yzygiderli ygrarlydygyny iş ýüzünde görkezýär.
Türkmenistanyň döredijilikli başlangyçlary, şol sanda BMG-niň belent münberinden beýan edilen başlangyçlary hem munuň aýdyň subutnamasydyr. Bular barada aýtmak bilen, hormatly Prezidentimiz Gurbanguly Berdimuhamedow wise-premýere, DIM-niň ýolbaşçysyna halkara guramalar bilen däp bolan hyzmatdaşlygy pugtalandyrmaga hem-de ösdürmäge, onuň kuwwatyny we mümkinçiliklerini has doly peýdalanmaga degişli birnäçe anyk tabşyryklary berdi. Döwlet Baştutanymyz ÝUNESKO-nyň işleri barada Türkmenistanyň milli toparynyň düzümini makullap, ony tassyklamak hakynda degişli Karara gol çekdi.
Mejlisiň Başlygy A.Nurberdiýewa ýurdumyzyň kanunçylyk-hukuk binýadyny döwrebaplaşdyrmak, täze kanun taslamalarynyň taýýarlanylyşy boýunça parlamentiň alyp barýan işleri barada habar berdi. Mart aýynda Mejlisiň altynjy çagyrylyşynyň deputatlarynyň, halk maslahatynyň we geňeşleriň agzalarynyň öňde boljak saýlawlaryny geçirmek boýunça guramaçylyk işleri dowam edýär. Deputatlar ýerlerde täze kanunçylyk resminamalarynyň düzgünlerini düşündirýärler.
Hormatly Prezidentimiz habary diňläp, häzirki zaman ýagdaýlary hem-de ýurdumyzda ýaýbaňlandyrylan özgertmeler babatda döwletimiziň kanunçylyk binýadyny mundan beýläk-de kämilleşdirmegiň örän möhümdigini nygtady.
Milli Liderimiz parlamentarileriň öz ygtyýarlyklaryny netijeli durmuşa geçirmeginiň saýlawçylar bilen aragatnaşyklary saklamagyna esaslanýandygyny belläp, ýaş nesilleri terbiýelemek, sagdyn durmuş ýörelgelerini wagyz etmek boýunça işlere işjeň gatnaşmagy deputatlara teklip etdi.
Döwlet Baştutanymyz öňde boljak saýlawlara ýokary derejede taýýarlyk görmek baradaky gürrüňlere degip geçip, bu möhüm jemgyýetçilik-syýasy möwsüm bilen baglanyşykly ähli meseleleriň üstünde düýpli işlemegiň zerurdygyny aýtdy.
Ministrler Kabinetiniň mejlisinde döwlet durmuşyna degişli başga-da birnäçe meselelere garaldy.
Hormatly Prezidentimiz Gurbanguly Berdimuhamedow mejlisi tamamlap, oňa gatnaşanlara işlerinde uly üstünlikleri, «Türkmenistan — Beýik Ýüpek ýolunyň ýüregi» diýlip yglan edilen ýylda berkarar Watanymyzyň ähli halkyna gülläp ösüş arzuw etdi.


c: text/html

text:
Global Perspektiwa Ýewropadaky Çökgünlik
Ankara Ýyldyrym Baýezyt Uniwersitetiniň Syýasy Ylymlar Fakultetiniň Dekany Prof.Dr.Kudret Bülbüliň tema baradaky synyny dykgatyňyza ýetirýäris
Ýewropadaky Çökgünlik
Pikir edip görüň, ýaşaýan ýurduňyzda bäş Hristiýan ýa-da ýehudi ýakylyp öldürilse, dünýä nähili reaksiýa bildirerdi? (Fransiýada ýakylma sebäpli 2017-nji ýylyň 2-nji oktýabrynda 3 sany türk çagasy bilen 5 musulman ýanyp, jan berdi.) Ýa-da ýurduňyzdaky buthanalara, sinagoglara ýylda onlarça hüjüm guralsa, oda berilse? (Germaniýada 2015-nji ýylyň soňky çärýeginde metjitlere 24 gezek hüjüm guraldy. http://gocwakfi.org/almanyada-cami-saldirilari/).
Haýsydyr bir ýurtda şeýle wakalaryň bolmagy elbetde islenmez. Bu soragy soramagyň özem adamy gynandyrýar. Emma şeýle wakalar ýaşaýan ýurduňyzda bolsa ýurduňyzyň howpsyzlygy, hak-hukuklaryň we azatlyklaryň basgylanmagy, tapawutly ýaşaýyş durmuşlarynyň howp astyndadygy bütin dünýä habar berlip, ähli adamlaryň aňyna guýulardy. Siz hem utanjyňyzdan kelläňizi göterip bilmezdiňiz. Emma alada etmäň, bu wakalar siziň ýurduňyzda däl, Ýewropa ýurtlarynda bolýar. Şol sebäpli ne siz onuň parhyna barýaňyz, ne-de dünýä!
Gymmatlyklar döredýän Ýewropa
Ýewropa ozal beýle däldi. Esasanda 2-nji Jahan urşunyň gussaly tejribeleri bilen hyzmatdaşlyga, özara düşünişmäge, ylalaşyga üns berýän Ýewropa bardy. Şol oňyn garaýyş Ýewropa Bileleşigini ýüze çykardy. ÝB hem oňyn hyzmatdaşlyk bilen hem öz içinde hem-de sebitinde faşizm, nasizm ýaly rasist garaýyşlaryň ortadan aýrylmagy, demokratik gymmatlyklaryň höweslendirilmegi, adam hukuklary, hukugyň üstünligi, sosial we ykdysady erkinlikleriň ösdürilmegi ýaly ugurlarda uly ösüş etdi. Şu günki sepgitde şol gymmatlyklary ýeke-ýekeden ýok edýän hem bolsa, ÝB-niň ýakyn geçmişde şol gymmatlyklara goşan goşandy ünsden düşürilmeli däl. Jorj Fridmanyň: “Ýewropadaky Çökgünlik” atly kitabynda 1945-1991-nji ýyllaryň aralygynda Ýewropanyň gazanan üstünligini Ýewropa bilen däl, eýsem ABŞ-nyň we Russiýanyň Ýewropany parahatçylygy zorlamagy bilen düşündirýän hem bolsa, men oňa goşulmaýaryn. Ýewropanyň gam-gussalardan netije çykaryp, has ýörelgeli syýasat alyp barandygy we sebitine goşan oňyn goşandy inkär edilmeli däl.
Içine çekilýän, gorkularyna boýun egen, howp emele getirýän Ýewropa
Emma ýetilen sepgitde gynansagam şeýle Ýewropa ýok. Ýewropa günsaýyn daşary ýurtly garşydaşlygynyň, bosgun duşmançylygynyň ýaýbaňlanýan ýerine öwrülýär. Faşist we nasist partiýalaryň sesleri barha artýar. Rasist partiýalar indi hökümete şärik bolýar. Parasatly liderler barha azalýan bolsa, gözýetimsiz liderler barha köpelýär. Tapawutly ýaşaýyş durmuşlaryna, olaryň ybadathanalaryna edilýän hüjümler indi habar hökmünde-de görülmeýär.
Jemgyýetçilik barlaglar bosgunlaryň günsaýyn jemgyýetden çetleşdirilýändigini görkezýär.
Syýasy partiýalar ýurdy has ýagty geljege ýetirjek oňyn güntertibi bilen däl, eýsem bosgun garşydaşlygy arkaly ýaramaz güntertibi bilen häkimiýet başyna gelmegiň kül-külünde. Awstriýa mysalynda bolşy ýaly “gosgunsyzlyk” wadasy bilen häkimiýet başyna geçip bilýär. Awstriýanyň duçar bolan bosgun “howpynyň” Türkiýäniň ýüzden biriçe hem ýokdugy göz öňünde tutulanda, Ýewropa nähili gorka boýun egendigi gynançly ýaly görlüp bilner (Türkiýäniň kabul eden 3,5 million bosgunynyň ýüzden biri 35 müň bolýar).
Rasionallygyň ortadan aýrylmagy
Ýurtlar wagtal-wagtal şeýle çökgünlikleri başdan geçirip bilerler. Şeýle halatlarda döwlet edaralary we öňden görüji liderler has parasatly syýasatlar bilen çökgünligiň çuňlaşmagynyň öňüni alýarlar. Münkin bolsa ýurtlaryny çökgünlikden halas edýärler.
Emma bosgunlara, musulmanlara, türklere görkezýän reaksiýalaryna, yzgiderli häsýetde olary günäkärleýji çemeleşmelerine garalanda Ýewropanyň aňynyň durandygyny aýdyp bileris. Özüne bolan ynamyny, rasionallygyny ýitiren Ýewropa bar. Skolastik döwri ýeňip geçmek üçin ýüze çykaran ýagtylygy ejizläne meňzeýär.
Ýewropa günäni bosgunlara ýöňkemeli däl
Bu aslyna seredilende Ýewropanyň çökgünligi. Bosgunlar, musulmanlar, türkler Ýewropada uzak ýyllardan bäri ýaşaýarlar. Sanlary beýle köpem däl. Bosgun toparlar ýaşaýyş durmuşlaryny aşa özgertmedi. Ýewropa umumy gymmatlyklary ýüze çykaran döwürlerinde şol halklara has oňyn çemeleşen bolsa, häzirki döwürde has günäkärleýiji we çetleşdiriji çemeleşýän bolsa meseläniň Ýewropa sebäpli emele gelendigini görmek gerek. Çökgünligiň özeninde Ýewropada başdan geçirilýän ykdysady durgunlygyň, globallaşmadan ýeterlik gazanyp bilmezligiň we Ýewropanyň köp şahsyýetli, plýuralist geçmişiniň bolmazlygynyň durýandygyny aýdyp bileris.
Ýewropa 2-nji Jahan urşundan ozal hem şuňa meňzeş çökgünlige sezewar bolupdy. Sezewar bolan çykgynsyzlygy sebäpli öz çökgünligini görmedik Ýewropa ýehudileri mesele hökmünde görmäge başlapdy. Tapawutlyklardan gorkýan we günsaýyn howp düşünjesini giňelden Ýewropa öz çökgünliginiň sebäbini ýehudilerden görmäge başlady. Ýehudilere edilenlerden soň Ýewropanyň 2-nji Jahan urşy bilen özüni, sebitini we dünýäni oda bermegi çökgünligiň ýehudiler bilen bagly bolmandygynyň anyk subutnamasydyr. Emma Ýewropanyň özi bilen ýüzleşmezliginiň jerimesini bütin dünýä çekdi. Şu günki günde-de bosgunlar we musulmanlar arkaly Ýewropa özüni hem-de öz geljegini ara alyp maslahatlaşýar. Bosgunlara we musulmanlara garşy çäklendiriji, olaryň erkinliklerini daraldyjy syýasatlary iş ýüzüne geçirýärler. Olara, ýaşaýyş durmuşlaryna, ybadathanalaryna edilýän hüjümler görmediksirelýär. Ýewropaly intelligentleriň, alymlaryň, döwlet adamlarynyň ýaňadandan şol taryhy we öldüriji ýalňyşlygy goýbermezlik üçin meselä dogry çemeleşmekleri iňňän möhüm.
Ýewropa sezewar bolan çökgünliginden halas bolup bilermi? Onuň üçin ilki bilen çökgünligiň bosgunlaryň, musulmanlaryň ýa-da türkleriň däl, öz çökgünligidini görmeli we özi bilen ýüzleşmeli. Ýewropanyň öz çökgünligini ýeňip geçjekdigine men umyt bilen garamaýaryn. Emma bu ol başga bir makalanyň temasy.
Ankara Ýyldyrym Baýezyt Uniwersitetiniň Syýasy Ylymlar Fakultetiniň Dekany Prof.Dr.Kudret Bülbüliň tema baradaky synyny dykgatyňyza ýetirdik.

robotstxt: allowed

filter: keep


text:
2017-nji ýylyň aprel aýynda Şwesiýada bir ýük maşynyny köçeden barýan märekäniň üstüne sürüp, ençeme adamyň ganyna galan hüjümçi Stokgolm kazyýetinde barýan prosesiň ilkinji güni özüniň etmişlidigini boýun aldy.
13-nji fewralda geçen diňlenişikde Rahmat Akilowyň aklawçysynyň aýtmagyna görä, ol “gorky” döredip, Şwesiýany Birleşen Ştatlaryň ýolbaşçylygynda “Yslam döwleti” atly ekstremistik toparyň garşysyna alnyp barylýan koalisiýadan çykarmak isläpdir.
Akilow ýük maşynyny ogurlap, ony 7-nji aprelde Stokgolmda köçeden barýan märekäniň üstüne sürüp, bäş adamy öldürmekde günä bildirilýär.
Prokurorlyk 39 ýaşly Akilowa ömürlik türme tussaglygynyň berilmegini talap edýär. Polisiýanyň aýtmagyna görä, Akilow hüjümi amala aşyrandygyny boýun alyp, “kapyrlary” basdyryp öldürmek isländigini aýdypdyr.
“Akilow ýük maşynyny alyp ... prokuroryň suratlandyryşy ýaly edip, sürüpdir. Ol bäş adamy öldürip, 10 adamy hem ýaralapdyr” diýip, Akilowyň akalwçysy Ýohan Eriksson Stokgolmda kazyýetiň diňlenişiginde aýtdy.
Eriksson öz klientiniň “gorky döredip, Şwesiýany [Yslam döwletine] garşy halkara koalisiýasynda çykarmagy” maksat edinendigini belledi.
Planlaşdyryşyna görä, Akilowyň özi 20-nji fewralda kazyýete ýüzlener. Proses maý aýanyň aýagyna çenli dowam edip, hökümiň iýunda çykarylmagyna garaşylýar.
Hüjümiň jogapkärçiligini öz üstüne alan gurama ýok.
Ýöne Azat Ýewropa/Azatlyk radiosynyň Özbek we Täjik gulluklarynyň, şeýle hem Şwesiýanyň TT habar gullugynyň bilelike alyp baran derňewlerinde, Akilowyň hüjümden öň, hüjümiň dowamynda we ondan soň hem “Yslam döwletiniň” täjigistanly jeňçileri diýilýän adamlar bilen göni ilteşikde bolandygy ýüze çykdy.
Täjigistanyň içeri işler ministri Ramzan Rahimzodanyň Azatlyk radiosyna aýtmagyna görä, Akilowyň “Yslam döwletiniň” täjik agzalary diýlip güman edilýän adamlar bilen ilteşigi hakda şwed häkimiýetleri Duşenbeden maglumat soramandyr.
Şwesiýada başpena sorap beren arzasy 2016-nj ýylda ret edilen gurluşyk işçisi we milleti täjik bolan Özbegistanyň raýaty Akilow hüjümden birnäçe sagat soňra ele salyndy. Polisiýanyň aýtmagyna görä, ol şo günüň ertesi özüniň etmişlidigi boýun alypdyr.
Erikssonyň bellemegine görä, Akilow özi hüjümde aman galaryň öýtmändir.
Prokurorlar günä bildirilýäniň “halkyň arasyna gorky salyp, şwed hökümetini we parlamentini Şwesiýanyň Yrakdaky halkara türgenleşik missiýasyna gatnaşmagyny togtatmaga mejbur etjek bolandygyny aýdýarlar
Geçirilen barlaglar boýunça, şwed polisiýasy onuň mobil telefonyndan Zello we Telegram atly programmalar arkaly “terroristik-baglanyşykly” diýip, suratlandyrylan adamlar bilen gatnaşyk saklandygyny ýüze çykarypdyr.
Gatnaşykda Abu Aişa we Abu Umar ýaly lakamlar ulanlypdyr. Azatlyk Radiosy bularyň “Yslam döwletiniň” täjik agzalary tarapyndan ulanylýan galp atlardygyny anyklady.
Azatlyk radiosynyň Özbek gullugynyň habarçysy Sirojiddin Tolibow bular ‘Yslam döwletiniň” diňe ýokary derejeli jeňçileri tarapyndan ulanylýan lakamlar diýýär.
Soňky ýyllarda Ýewropada we Birleşen Ştatlarda ýük maşyny bilen birnäçe hüjüm amala aşyryldy.
Bu hüjümleriň iň pajygalysy 2016-njy ýylyň 14-nji iýunynda Nissada boldy. Şol gün Fransiýanyň milli gününiň dabaralaryna gatnaşan adamlaryň üstüne ýük maşyny sürülip, 86 adam öldi. Bu hüjümiň jogapkärçiligini “Yslam döwleti” öz üstüne aldy.
Özbek raýaty Seýfullo Saipowa hem 31-nji oktýabrda New Ýork şäherinde kireýine alnan bir ýük maşyny bilen adamlary basdyryp, sekiz adamy öldürenlikde günä bildirilýär.


text:
Tehniki merkeziň esasy işleri
Gidrometeorologiki maglumatlary telefon, telegraf kanallary we radio kanallary arkaly alyş-çalyşygy, alyp eşitdirmegi gurnaýar we üpjün edýär hem-de meteo enjamlary, radioaragatnaşygy gurnamagy, bejermegi we ölçeg serişdelerini pudakara barlagyndan geçirýär.
Türkmengidrometiň aragatnaşyk serişdeleriniň we elektron ölçeg serişdeleriniň ösdürmekde we kämilleşdirmekde bökdençsiz işlemekligi gurnaýar we üpjün edýär.
Türkmengidrometiň bada-bat çaklama edaralaryna soňundan alyp eşitdirmek üçin sebitara we dünýä çaklama merkezlerinden gidrometeorologiki maglumatlary kubul etmekligi amala aşyrýar.
Türkmenistanyň setlerindäki gidrometeorologiki beketlerde we nokatlarda geçirilen gözegçilik ölçegleriniň, degişli merkezleriň üsti bilen, umumy peýdalanylýan telegraf setlerinden, abonent telegraflardan, radioaragatnaşygyndan, başga pudaklaryň aragatnaşyk serişdelerinden kärendä alnan telefon-telegraf aragatnaşygyndan maglumatlaryny ýygnap hem-de býulleten maglumatlary jemläp soňundan Türkmenistanyň çaklama edaralaryna we daşary ýurt çaklama merkezlerine ibermekligi üpjün edýär.
Abonentleriň islegine görä, maglumatlaryň dolylygyny we öz wagtynda iberilýändigini hasaba alýar, barlagdan geçirýär we seljerýär hem-de aragatnaşyk serişdeleriniň üsti bilen ýaýratmaklygyň programmasyny işläp düzýär.


text:
Türkmenistanyň Prezidenti Koreýa Respublikasynyň Prezidentine Mirýan şäherinde bolup geçen ýangyn zerarly gynanç bildirdi
Türkmenistanyň Prezidenti Gurbanguly Berdimuhamedow Koreýa Respublikasynyň Prezidenti Mun Çže Ine ýurduň Mirýan şäherindäki hassahanada bolup geçen, köpsanly adam pidalaryna hem-de şikes ýetmelerine getiren ýangyn zerarly gynanç hatyny iberdi.
Türkmenistanyň Prezidenti şu agyr pursatda, Türkmenistanyň halkynyň hem-de Hökümetiniň adyndan, şeýle hem hut öz adyndan gurban bolanlaryň maşgalalaryna, dogan-garyndaşlaryna hem-de ýakynlaryna çuňňur gynanjyny we medet beriji sözlerini beýan etdi, ejir çekenlere bolsa, tiz wagtda sagalmaklary baradaky arzuwlaryny aýtdy.


text: TGYMJ-niň işgärleri Aşgabat şäherindäki BMG-nyň binasynda Alamtydaky BMG-nyň BIBÝKW-niň Sebitleýin wekilhanasyndan gelen hanym Urara Furukawa, gorag meseleler boýunça uly sebitleýin wekili hem-de jenap Daniel Ruiz, Gorag meseleler boýunça sebitleýin wekili bilelikde geçirilen adamlary wagtlaýyn yaşaýyş şertler bilen üpjün etmek hem-de çadyrly lagerleriň işini ýola goýmak meseleler boýunça iki günlük okuw maslahatyna gatnaşdylar. Okuw maslahaty gatnaşyjylara üçin amaly we tejribe okuwlary geçirildi. Amaly okuwda diňleýjilere tejribe alyşmaga mümkinçilik döredildi. Tejribe okuwlary meýdanda bolup, bu ýerde TGÝMJ-niň işgärlerine tarapyndan çadyr gurmaklygy owretmek işi tabşyryldy. Okuwyň soňunda Alamtydaky BMG-nyň BIBÝKW-niň Sebitleýin wekilhanasynyň wekilleri okuw gollanmalary we çadyrlary ulanmak mümkinçiligini döredeni üçin TGÝMJ-ne öz minetdarlygyn bildirdiler.


text:
Induktiw logika
INDUKTIW LOGIKA - logikanyň bölümi ol bölekleýin netijelerden umumy netijeleri çykarmagyn logiki proseslerinden öwrenýär. Adaty logikanyň wekilleri, mysal üçin, Mill ýekeleýin, empiriki bilimlerden umumy teoritiki bilimleri almaklygyn prosesleriň aňalyz etmek, öwrenmek I. l-nyň wezipesidir diýip tassyklaýar. Logikanyň taryhynda I. l-nyň predmeti 19 asyrda iňlis logikaçasy uewell tarapyndan esaslandyrylan gipotetik-deduktiw metodynyň möçberinde ylmy tassyklamalary barlamaklygyn logiki kriterlerini analizlemek bilen çäklendirýän bashga garaýýs hem bolupdyr. Şoňabaka bu garaýýs häzirki zaman logiki ylmynda özüniň bir näçe tarapdarlaryny tapýar. Emma şeýle-de bolsa bu konsepsiýa I. ll-nyň meselelerini doly we gutarnykly öz içine alyp bilmeýär. Çünki ol ylmy bilimleri almaklygyn proseslerini logikanyň metodlary esasynda analizlemekden, ýagny olary induwidual anyn aýratyňlyklaryna bagly bolmazdan, akyl ýetiriş prosesleriniň obýektiw mazmuny bilen kesgitlenýän jemgyýetçilik zerurlygy hökmünde analizlemekden dashlasýar. I.l-nyň taryhy problemätikasy umuman teoritiki we empiriki bilimleriň arasyndaky gatnaşhyklary öwrenmegiň has giň gneşölögik problemasy bilen, gönüden-göni gözegçilik etmeklige we ekspirmente esaslanýan ylymlaryň logikasynyň hem-de metodologiýasynyň meseleleri bilen ýakyndan baglanşyhýar. Häzirki zaman I.l özüniň çäklerini barha giňeldýär. Indio l diňe bir bölekleýin netijelerden umumy netijeleri çykarmaklygy öwrenmän, eýsem barlanylýan bilimiň hakykatlylygyny hakykylygyny bize belli bolan bilimleriň esasynda dogry anyklap bolmadyk wagtda, diňe soňky alnan bilimleriň ilkinji bilimi tassyk edýäňligini ýa-da etmeýäňliligini kesgitlemek mümkin bolan wagtda ýüze çykýan ähli logiki gatnaşhyklary hem öwrenýär. Shonun üçin-de häzirki zaman I. l=synyň esasy dushunjelerinden biri hem empiriki bilimleriň bar wagtynda ymy çaklamalaryň ähtimallygy hökmünde ündeňilýäň subut etmekligin derejesi hakyndaky dushunjedir. Bu bolsa häzirki zaman I.l-synyň ähtimallyk teoriýasynyň logikasyna öwrülýändigini görkezýär.


text:
Türkiýäniň premýer-ministri öz ýurdunyň Ermenistanyň täze lideri Nikol Paşiniýanyň diplomatiki gatnaşyklary ýola goýmak we uzak wagtdan bäri dowam edip gelýän dartgynlylygy gowşatmak teklibini seretmäge meýillidigini aýtdy.
“Biz öz dostlarymyzyň sanyny köpeldip, duşmanlarymyzyň sanyny azaltmagy maksat edinýäris. Biz hiç kim, hususanda öz goňşylarymyz bilen gazaply bolmak islemeýäris” diýip, premýer-ministri Binali Ýildirim Ankarada žurnalistleriň öňünde çykyş etdi.
Türkiýe bilen Ermenistanyň arasynda diplomatiki gatnaşyklar ýokdur. Iki ýurduň serhet araçäkleri hem ýapyk bolmagynda galýar.
Ozalky oppozisiýa lideri Paşiniýan, ýurtda ençeme hepdeläp dowam eden hökümete garşy protestlerden soň, 8-nji maýda ýurduň täze premýer-ministri wezipesine saýlanypdy.
Paşiniýan häkimiýet başyna geçende: “Biz öz tutumymyza ygrarly bolmagymyza galýarys. Şeýle-de, biz hiç hili şert goýmazdan [Türkiýe bilen] gatnaşyklary ýola goýmaga taýýar” diýip, çykyş etdi.


text:
Türkmenistanyň Ministrler Kabinetiniň mejlisi
02.03.2018
Aşgabat, 2018-nji ýylyň mart aýynyň 2-i (TDH). Şu gün hormatly Prezidentimiz Gurbanguly Berdimuhamedow Ministrler Kabinetiniň mejlisini geçirdi. Onda milli ykdysadyýetimiziň pudaklarynda geçen iki aýyň dowamynda alnyp barlan işleriň jemleri barada degişli ýolbaşçylaryň hasabatlary diňlenildi, şeýle hem döwlet durmuşynyň birnäçe möhüm meselelerine garaldy.
Hormatly Prezidentimiz mejlisiň gün tertibine geçip, ilki bilen Ministrler Kabinetiniň Başlygynyň orunbasary G.Myradowa söz berdi. Wise-premýer 2018-nji ýylyň iki aýynyň makroykdysady görkezijileri barada hasabat berdi. Hasabat döwründe jemi içerki önüm 6,2 göterim artdy, şol sanda ösüş depgini senagat pudagynda 4,8 göterim, ulag we aragatnaşyk toplumynda 10,4 göterim, söwdada 8,4 göterim, oba hojalygynda 3,4 göterim we hyzmatlar ulgamynda 10,1 göterim ýokarlandy.
Geçen ýylyň degişli döwri bilen deňeşdirilende, jemi öndürilen önüm 4 göterim artdy.
Iki aýyň jemleri boýunça bölek satuw-haryt dolanyşygy 2017-nji ýylyň degişli döwrüne garanyňda, 18,1 göterim köpeldi. Sarp ediş harytlarynyň we ilata edilýän hyzmatlaryň nyrhlarynyň jemleýji görkezijileri durnukly saklanyldy. Harytlaryň we önümleriň eksporty 18 göterim artdy.
Ýurdumyzyň iri we orta kärhanalarynda ortaça aýlyk zähmet haky geçen ýylyň degişli döwrüne görä, 9,8 göterim ýokarlandy.
Şu ýylyň ýanwar — fewral aýlarynyň deslapky jemleri boýunça Döwlet býujetiniň girdeji bölegi 2 milliard manada we çykdajy bölegi 1,9 milliard manada deň boldy. Hasabat döwründe býujetden maliýeleşdirilýän we hojalyk hasaplaşyklaryndaky döwlet kärhanalarynda zähmet haklary, pensiýalar, döwlet kömek pullary we talyp haklary öz wagtynda maliýeleşdirildi.
«Türkmenistanyň Prezidentiniň obalaryň, şäherçeleriň, etraplardaky şäherleriň we etrap merkezleriniň ilatynyň ýaşaýyş-durmuş şertlerini özgertmek boýunça 2020-nji ýyla çenli döwür üçin rejelenen görnüşdäki Milli maksatnamasynyň” çäklerinde, ýurdumyzyň sebitlerinde durmuş maksatly binalaryň hem-de desgalaryň 63-siniň, suw arassalaýjy desgalaryň 31-siniň, ýaşaýyş jaýlarynyň 416,9 müň inedördül metrden gowragynyň, dürli inženerçilik ulgamlarynyň hem-de desgalarynyň gurluşyk işleri alnyp baryldy we jemi 172,6 million manat möçberde düýpli maýa goýumlary özleşdirildi.
Wise-premýer hormatly Prezidentimiziň ozal beren tabşyryklarynyň ýerine ýetirilişi barada hasabat berip, ýaş hünärmenleri işe ýerleşdirmek ulgamyny kämilleşdirmek maksady bilen teklip edilýän anyk çäreler barada-da hasabat berdi. Hususan-da, milli Liderimiziň maslahatlary nazara alnyp işlenip taýýarlanylan hem-de degişli pudak edaralary bilen ylalaşylan maksatnamanyň taslamasy hödürlenildi. Resminamada ýakyn geljekde bu ulgamda hereket edýän kanunçylygy seljermek we olara zerur üýtgetmeleri hem-de goşmaçalary girizmek, ýaşlary işe ýerleşdirmek barada döwlet statistiki hasabatlylygynyň görnüşini girizmek göz öňünde tutulýar. Şeýle hem ýaşlaryň ýaşaýyş-durmuş şertleriniň has-da gowulandyrylmagy boýunça şertleri döretmek we döwlet tarapyndan goldaw bermek, hususan-da, ýaşaýyş jaýlaryny gurmak ýa-da satyn almak üçin ýeňillikli bank karzlaryny bermek ulgamyny döretmek meýilleşdirilýär.
Wise-premýer ilatly ýerleriň çäklerini abadanlaşdyrmak üçin gelip gowuşýan serişdeleriň möçberini artdyrmak maksady bilen, “Salgytlar hakynda” Türkmenistanyň bitewi Kanunyna teklipleri taýýarlamak boýunça alnyp barylýan işler barada hem hasabat berdi.
Döwlet Baştutanymyz hasabaty diňläp, garalýan döwürde ykdysady görkezijileriň, umuman, ähli ulgamlarda durnukly ösüşi häsiýetlendirýändigini belledi. Ýurdumyzy ösdürmek boýunça döwlet maksatnamalarynyň durmuşa geçirilişine netijeli gözegçiligi üpjün etmek esasy wezipeleriň biri bolup durýar. Hormatly Prezidentimiz Gurbanguly Berdimuhamedow daşary ýurtlardan getirilýän harytlaryň ornuny tutýan önümleriň önümçiligini döretmek we ýurdumyzda öndürilýän önümleriň beýleki döwletlere iberilýän möçberlerini artdyrmak boýunça bellenen meýilnamalary ýerine ýetirmek hem-de göz öňünde tutulan taslamalary durmuşa geçirmek üçin daşary ýurt maýalaryny çekmek üçin netijeli çäreleri görmegiň wajypdygyny belläp, wise-premýere bu babatda anyk görkezmeleri berdi.
Milli Liderimiz hödürlenen maksatnamanyň taslamasyny makullap, degişli karara gol çekdi we bu resminamada bellenen işleri öz wagtynda ýerine ýetirmek meselelerini gözegçilikde saklamagy tabşyrdy.
Soňra Ministrler Kabinetiniň Başlygynyň orunbasary M.Babaýew ýangyç-energetika toplumynyň kärhanalarynda 2018-nji ýylyň iki aýynda alnyp barlan işleriň netijeleri hem-de “Türkmenistanyň nebitgaz senagatyny ösdürmegiň 2030-njy ýyla çenli döwür üçin maksatnamasynyň” ýerine ýetirilişi barada hasabat berdi.
Nebiti gaz kondensaty bilen çykarmak, ýangyç çig malyny gaýtadan işlemek, benzin, dizel ýangyjyny, polipropileni, çalgy ýaglaryny we beýleki nebit önümlerini, suwuklandyrylan, tebigy we ugurdaş gazy öndürmek, “mawy ýangyjy” daşary ýurtlara ibermek, maýa goýumlaryny özleşdirmek babatda gazanylan tehniki-ykdysady görkezijiler barada habar berildi.
Wise-premýer Türkmenistan — Owganystan — Pakistan — Hindistan gaz geçirijisiniň gurluşygy barada hem hasabat berdi. Onuň gurluşygy bellenilen möhletlere laýyklykda alnyp barylýar.
Hormatly Prezidentimiz Gurbanguly Berdimuhamedow ýangyç-energetika toplumyna gözegçilik edýän wise-premýerden nebitgaz pudagyny mundan beýläk-de okgunly ösdürmek, bu ugurdaky işleri kämilleşdirmek hem-de döwrebaplaşdyrmak üçin degişli çäreleri görmegi, pudaklaýyn kärhanalar we guramalar tarapyndan önümçilik meýilnamalarynyň ýerine ýetirilişine aýratyn üns bermegi talap etdi. Milli Liderimiziň belleýşi ýaly, munuň üçin ähli şertler bar: ýurdumyz tebigy gazyň we beýleki tebigy serişdeleriň ägirt uly gorlaryna eýedir.
Ministrler Kabinetiniň Başlygynyň orunbasary D.Amangeldiýew şu ýylyň iki aýynda ýurdumyzyň gurluşyk, energetika we jemagat hojalygy toplumlarynda hem-de Aşgabat şäherinde ýerine ýetirilen işleriň netijeleri barada hasabat berdi.
Aşgabat şäheriniň häkimligi boýunça ýanwar — fewral aýlarynyň meýilnamasy 109,9 göterim berjaý edilip, ösüş depgini 107,9 göterime deň boldy.
Gurluşyk we binagärlik ministrligi boýunça hasabat döwründe önümçilik meýilnamasy 103,4 göterim ýerine ýetirilip, ösüş depgini 100,2 göterime barabar boldy.
Energetika ministrligi boýunça öndürilen önümleriň, ýerine ýetirilen işleriň we hyzmatlaryň umumy möçberiniň meýilnamasy 100,4 göterim berjaý edildi we ösüş depgini 117,6 göterime barabar boldy.
Jemagat hojalygy ministrligi boýunça meýilnama 108,9 göterim berjaý edildi, ösüş depgini 111,1 göterime deň boldy.
“Türkmenawtoýollary” döwlet konserni boýunça hasabat döwründe ýerine ýetirilen işleriň we hyzmatlaryň umumy meýilnamasy 100,2 göterim ýerine ýetirilip, onuň ösüş depgini 100,1 göterime barabar boldy.
Wise-premýer hasabatyň dowamynda Gurluşyk we binagärlik ministrliginiň paýtagtymyzy ösdürmegiň 16-njy nobatdakysynda desgalary gurmak boýunça ýerine ýetirýän işleri barada aýtdy hem-de döwlet Baştutanymyzyň garamagyna degişli resminamanyň taslamasyny hödürledi.
Wise-premýer Aşgabat şäheriniň Magtymguly şaýolunyň ugrunda Taslama hem-de Tähran köçeleriniň aralygynda ýaşaýyş jaýlaryny gurmagyň umumy meýilnamasy barada aýdyp, bu ýerde 12 gatly, 72 öýli jaýlaryň onusyndan we 12 gatly, 48 öýli jaýlaryň altysyndan ybarat ýokary amatlykly tutuş toplumyň emele geljekdigini, şeýle hem 5564 metr uzynlygy bolan awtomobil ýolunyň guruljakdygyny habar berdi.
Hormatly Prezidentimiz Gurbanguly Berdimuhamedow hasabaty diňläp, Türkmenistanda ýaýbaňlandyrylan giň möçberli şähergurluşyk maksatnamasynyň durmuşa geçirilişini, ýurdumyzyň şäherlerinde we obalarynda medeni-durmuş maksatly desgalary gurmagyň meýilnamasynyň ýerine ýetirilişini, pudagyň maýa goýum işjeňligini höweslendirmek boýunça zerur çäreleriň görülmegini yzygiderli gözegçilikde saklamak barada wise-premýere anyk tabşyryklary berdi.
Milli Liderimiz jemagat hojalygy gullugynda alnyp barylýan işler barada aýtmak bilen, Aşgabat şäherinde köçeleriň ugrundaky baglara, güllere degişli derejede ideg etmek meseleleriniň hemişe berk gözegçilikde saklanylmalydygyna ünsi çekdi.
Döwlet Baştutanymyz pudagyň ägirt uly mümkinçiliklerini netijeli durmuşa geçirmek maksady bilen, Energetika ministrliginiň işiniň netijeliligini ýokarlandyrmagyň wajypdygyny belledi.
Mejlisiň barşynda hormatly Prezidentimiz Aşgabat şäherinde döwrebap binalary we desgalary gurmak hakyndaky Karara gol çekip, wise-premýere ony ýerine ýetirmek boýunça anyk görkezmeleri berdi.
Soňra Ministrler Kabinetiniň Başlygynyň orunbasary K.Durdymyradow ýurdumyzyň senagat toplumynda şu ýylyň iki aýynda ýerine ýetirilen işleriň netijeleri barada hasabat berdi.
Senagat ministrligi boýunça şu ýylyň ýanwar — fewral aýlarynda önüm öndürmegiň meýilnamasy 125,7 göterim ýerine ýetirilip, 105,7 göterim ösüş depgini gazanyldy.
Dokma senagaty ministrligi boýunça hasabat döwründe önümçilik meýilnamasy 116,1 göterim berjaý edildi, ösüş depgini 105,3 göterim derejesinde boldy.
Şu ýylyň geçen iki aýynda pudagyň haly kärhanalary tarapyndan haly we haly önümlerini taýýarlamagyň meýilnamasy 123,5 göterim berjaý edildi hem-de onuň ösüş depgini 106,6 göterime deň boldy.
“Türkmenhimiýa” döwlet konserniniň kärhanalary boýunça hasabat döwründe önüm taýýarlamagyň meýilnamasy 103,1 göterim ýerine ýetirildi. Onuň ösüş depgini 112,2 göterime barabar boldy.
Döwlet balyk hojalygy komiteti boýunça umumy önümçiligiň meýilnamasy 101 göterim ýerine ýetirildi.
Hormatly Prezidentimiz ýurdumyzy durmuş-ykdysady taýdan ösdürmek boýunça döwlet maksatnamalaryny ýerine ýetirmegiň çäklerinde, senagat toplumynyň öňünde ýerli çig mal serişdelerini peýdalanmak arkaly, bäsdeşlige ukyply önümleri öndürýän ylmy we ýokary tehnologiýalar esasynda hereket edýän kärhanalaryň binýadynda kuwwatly önümçilik düzümini döretmek boýunça maksatlary ýerine ýetirmek babatda ägirt uly wezipeleriň durýandygyny aýtdy. Milli Liderimiz bu wezipeleriň üstünlikli ýerine ýetirilmeginiň milli ykdysadyýetimizi täze belentliklere çykarmaga, ýurdumyzyň dünýäniň senagat taýdan ösen döwletleriniň hatarynda öz ornuny pugtalandyrmagyna, halkymyzyň bagtyýar we abadan durmuşyny üpjün etmäge mümkinçilik berjekdigini belledi.
Şunuň bilen baglylykda döwlet Baştutanymyz wise-premýere senagat pudaklarynyň ösüş depginini çaltlandyrmak, öndürilýän önümleriň möçberlerini we görnüşlerini artdyrmak boýunça zerur çäreleri görmegi tabşyrdy.
Ministrler Kabinetiniň Başlygynyň orunbasary O.Gurbannazarow gözegçilik edýän düzümlerinde geçen iki aýyň dowamynda gazanylan görkezijiler barada hasabat bermek bilen, Söwda we daşary ykdysady aragatnaşyklar ministrligi boýunça umumy haryt dolanyşygynyň möçberi boýunça ösüş depgininiň geçen ýylyň degişli döwri bilen deňeşdirilende, 6,9 göterim artandygyny belledi. Öndürilen önümleriň möçberi boýunça ösüş depgini 5,1 göterime ýetirildi.
Türkmenistanyň Döwlet haryt-çig mal biržasynda ýanwar — fewral aýlarynda söwdalaşyklar geçirilip, jemi 3614 şertnama bellige alyndy. Umumy girdejiniň meýilnamasy 118,8 göterim ýerine ýetirildi.
Söwda-senagat edarasy tarapyndan 3 million 115,6 müň manatlyk hyzmat işleri ýerine ýetirildi.
Senagatçylar we telekeçiler birleşmesi boýunça ýanwar — fewral aýlarynda 96 million manatlyk senagat, 133 million manatlyk oba hojalyk we azyk önümleri öndürildi. Geçen ýylyň degişli iki aýy bilen deňeşdirilende, olaryň möçberi degişlilikde, 20 göterim we 10,8 göterim ýokarlandy. 264,2 million manat möçberinde gurluşyk-gurnama işleri ýerine ýetirildi. Haryt dolanyşygy boýunça ösüş depgini 3,2 göterime barabar boldy. Hyzmatlar ulgamynda 162,5 million manatlyk işler ýerine ýetirilip, 2,5 göterim ösüş depgini gazanyldy.
Wise-premýer şeýle hem döwlet Baştutanymyzyň garamagyna daşyndan getirilýän azyk önümleriň ornuny tutýan harytlaryň önümçiliginiň ýola goýulmagyna, hususan-da, guşçulyk toplumlarynyň döredilmegine gönükdirilen kärhanalary ösdürmek boýunça geçirilen çäreler esasynda taýýarlanylan kararyň taslamasyny hödürledi.
Milli Liderimiz söwda-ykdysady ulgamda amala aşyrylýan özgertmeleriň degişli düzümleriň işleriniň kämilleşdirilmegine, içerki bazarlarymyzda ýurdumyzda öndürilen ýokary hilli harytlaryň giň görnüşleriniň, şol sanda azyk önümleriniň üpjün edilmegine gönükdirilendigini belläp, ýurdumyzyň uly eksport mümkinçiliklerini durmuşa geçirmek meselelerine ünsi çekdi we bu babatda birnäçe anyk tabşyryklary berdi.
Hormatly Prezidentimiz hödürlenen karary makullap hem-de gol çekip, daşary ýurtlardan getirilýän harytlardan kem bolmadyk önümleriň önümçiligini mundan beýläk-de artdyrmak üçin bar bolan mümkinçilikleriň doly herekete girizilmeginiň zerurdygyny nygtady. Şeýle hem döwlet Baştutanymyz öňde goýlan wezipeleri üstünlikli çözmek işlerine hususy bölegiň wekilleriniň işjeň çekilmelidigini aýdyp, milli ykdysadyýetimizi ösdürmekde, ony bazar gatnaşyklaryna geçirmekde telekeçilige aýratyn ornuň degişlidigini belledi.
Ministrler Kabinetiniň Başlygynyň orunbasary B.Abdyýewa gözegçilik edýän ulgamlarynda şu ýylyň iki aýynda ýerine ýetirilen işleriň netijeleri barada hasabat berdi.
Hasabat döwründe Täze ýyl baýramçylygyna bagyşlanan çäreler, döredijilik duşuşyklary, ylmy-amaly maslahatlar, sergiler, bäsleşikler, sahnalaşdyrylan çykyşlar guraldy.
Türkmen döwlet neşirýat gullugy tarapyndan kitap önümleriniň 1 million 412 müň 717 nusgalykdaky 52 görnüşi, şol sanda 18 görnüşli okuw kitaplary çap edildi. Şunda, meýilnama 109 göterim ýerine ýetirildi.
“Galkynyş” kitap merkezi hasabat döwründe ýurdumyzyň kitaphanalaryny 2 müň 700 nusgalykdaky kitap önümleri bilen üpjün etdi.
Oguz han adyndaky “Türkmenfilm” birleşigi tarapyndan birnäçe gysga metražly we doly göwrümli filmler, çeper-publisistik hem-de hronikal-dokumental filmler taýýarlanyldy.
Ýanwar — fewral aýlarynda Syýahatçylyk baradaky döwlet komitetiniň maliýe-hojalyk işinden alnan umumy girdeji 4 million 895 müň manada barabar boldy.
Hormatly Prezidentimiz hasabaty diňläp, medeniýet ulgamynyň we köpçülikleýin habar beriş serişdeleriniň öňünde durýan möhüm wezipeleri nazara almak bilen, olaryň işini mundan beýläk-de kämilleşdirmegiň zerurdygyna ünsi çekdi. Milli Liderimiz medeniýet ulgamy boýunça ýurdumyzda we onuň çäklerinden daşynda meýilleşdirilen ähli çäreleriň häzirki döwrüň ýokary döredijilik ruhuna laýyk gelmelidigini, milletimiziň ahlak we medeni taýdan baýlaşmagyna ýardam etmelidigini belläp, bu babatda wise-premýere birnäçe anyk görkezmeleri berdi.
Hormatly Prezidentimiz Gurbanguly Berdimuhamedow syýahatçylyk pudagyny ösdürmek boýunça alnyp barylýan işleriň kämilleşdirilmelidigine ünsi çekdi. Ýurdumyzda dünýäniň medeni ösüşiniň merkezleriniň biri bolan gadymy Merwiň ýadygärlikleri ýa-da başga hiç ýerde bolmadyk, Köýtendag ýaly şeýle özboluşly taryhy we medeni desgalar bar. Döwlet Baştutanymyz bu desgalaryň syýahatçylar üçin örän özüne çekijidigini belläp, wise-premýere bu ugurdaky işleriň ýagdaýyny düýpli seljermegi, ýurdumyzda syýahatçylygy ösdürmek boýunça degişli maksatnamany taýýarlamagy tabşyrdy.
Ministrler Kabinetiniň Başlygynyň orunbasary P.Agamyradow ýurdumyzyň ylym-bilim, saglygy goraýyş we sport ulgamlarynda şu ýylyň iki aýynda ýerine ýetirilen işleriň netijeleri barada hasabat berdi.
Hasabat döwründe “Altyn asyryň altyn zehinleri” bäsleşiginiň çäklerinde, ýurdumyzyň etraplarynda, şäherlerinde we welaýatlarynda döredijilik taslamalary boýunça bäsleşikler, ders olimpiadalary geçirildi. Ýurdumyzyň mekdep okuwçylary halkara ders bäsleşiklerinde netijeli çykyş edip, iki kümüş we iki bürünç medal eýelediler. Olar Internet bäsleşikleriniň netijeleri boýunça dürli derejeli diplomlaryň 942-sine mynasyp boldular.
Ýurdumyzyň ýokary okuw mekdepleriniň talyplary halkara Internet bäsleşiklerine gatnaşyp, 7 altyn, 1 kümüş medal hem-de dürli derejedäki diplomlaryň 11-sini eýelemegi başardylar. Mundan başga-da, ýokary okuw mekdepleriniň mugallymlary baýrakly orunlara mynasyp bolup, birnäçe diplomlary, hususan-da bir altyn we üç kümüş medal gazandylar. Orta hünär okuw mekdepleriniň talyplary bolsa halkara Internet bäsleşiklerinde 9 kümüş medala mynasyp boldular.
Ýylyň başyndan bäri okuw kitaplarynyň we okuw gollanmalarynyň 24-si neşir edildi.
Hasabat döwründe 2018-nji ýylyň “Türkmenistan — Beýik Ýüpek ýolunyň ýüregi” diýlip yglan edilmegi mynasybetli bilim ulgamynda ylmy-amaly maslahatlar geçirildi.
“Türkmenistanda daşary ýurt dillerini okatmagy kämilleşdirmegiň konsepsiýasyny” we “Türkmenistanda sanly bilim ulgamyny ösdürmegiň konsepsiýasyny” ýerine ýetirmek boýunça alnyp barylýan işler barada hasabat berildi.
Wise-premýer Ylymlar akademiýasynyň işi barada aýtmak bilen, hasabat döwründe okuw kitaplarynyň 21-siniň, gollanmalaryň 28-siniň, okuw maksatnamalarynyň 25-siniň, bir monografiýanyň we ylmy neşirleriň bäşisiniň golýazmalaryna seredilendigini habar berdi.
Şu döwürde “türkmen halyçylyk sungatyny ÝUNESKO-nyň “Adamzadyň maddy däl medeni mirasynyň görnükli nusgalarynyň sanawyna” girizmäge hödürlemek üçin degişli düzümler bilen ylalaşykda zerur resminamalar taýýarlanyldy.
Hasabat döwründe Döwlet meýletin saglygy goraýyş ätiýaçlandyrmasyndan gelip gowşan serişdeleriň möçberi 111 göterime barabar boldy. Hyzmatlardan we ýerlenen önümlerden alnan girdejiniň möçberi 106 göterime, şypahana hyzmatlaryndan alnan umumy girdeji 107 göterime deň boldy.
Ýanwar — fewral aýlarynda Türkmenistanda içerki ýaryşlaryň 30-sy we köpçülikleýin sport çäreleriniň 10-sy geçirildi. Türkmen türgenleri halkara bäsleşikleriň 14-sine gatnaşyp, 23 medal eýelediler. Şolaryň 6-sy altyn, 8-si kümüş we 9-sy bürünç medallardyr.
Hormatly Prezidentimiz Gurbanguly Berdimuhamedow hasabaty diňläp, ýurdumyzyň bilim ulgamyny düýpli özgertmek bilen baglanyşykly meseleleriň toplumlaýyn çözgüdiniň möhüm wezipe hökmünde kesgitlenendigini aýtdy. Şunuň bilen baglylykda, ýurdumyzyň ýokary okuw mekdeplerinde okatmagyň häzirki zaman dünýä ölçeglerine kybap gelýän usullaryny işläp taýýarlamaga aýratyn ähmiýet berilmelidigini belläp, bu babatda wise-premýere birnäçe anyk görkezmeleri berdi.
Milli ykdysadyýetimizi döwrebaplaşdyrmak hem-de diwersifikasiýa ýoly bilen ösdürmekde, ähli ulgamlardaky düýpli özgertmeleri üstünlikli durmuşa geçirmekde ylym ulgamyna möhüm orun degişlidir diýip, döwlet Baştutanymyz sözüni dowam etdi. Ylym ulgamyny kämilleşdirmek, onuň netijeliligini ýokarlandyrmak, öňdebaryjy tehnologiýalary ulanmak arkaly düýpli we amaly barlaglaryň gerimini giňeltmek üçin zerur şertleriň döredilmegi ulgamyň öňünde durýan möhüm wezipelerdir diýip, milli Liderimiz belledi hem-de bu babatda wise-premýere birnäçe anyk tabşyryklary berdi.
Soňra Ministrler Kabinetiniň Başlygynyň orunbasary E.Orazgeldiýew gözegçilik edýän düzümlerinde şu ýylyň iki aýynda ýerine ýetirilen işleriň netijeleri barada hasabat berdi.
Umuman, obasenagat toplumy boýunça önümçilik möçberleriniň, ýerine ýetirilen işleriň we hyzmatlaryň ösüş depgini 105,8 göterime, şol sanda Oba we suw hojalygy ministrligi boýunça 103,8 göterime, Daşky gurşawy goramak we ýer serişdeleri baradaky döwlet komiteti boýunça 109,3 göterime, Azyk senagaty döwlet birleşigi boýunça 112,4 göterime “Türkmenatlary” döwlet birleşigi boýunça 105,7 göterime barabar boldy.
Şeýle hem ekerançylyk meýdanlarynda alnyp barylýan möwsümleýin işler, ak ekinlere ösüş suwuny tutmak we dökünler bilen iýmitlendirmek ýaly wajyp agrotehniki çäreleriň geçirilişi hem-de gowaça we beýleki oba hojalyk ekinleriniň ýaz ekişine görülýän taýýarlyk barada aýdyldy.
Wise-premýeriň belleýşi ýaly, döwlet Baştutanymyzyň tabşyrygyna laýyklykda, degişli ministrlikleriň we pudak edaralarynyň hem-de welaýatlaryň häkimlikleriniň wekilleri bilen bilelikde daýhan hojalyklarynyň ekerançylyk meýdanlaryny uzak möhletleýin peýdalanmaga daýhan hojalyklaryna we hususy önüm öndürijilere tapgyrlaýyn esasda bermek boýunça netijeli işler amala aşyrylýar.
Mundan başga-da, döwlet Baştutanymyzyň garamagyna “Ýurdumyzda bag ekmek boýunça ählihalk ýowaryny geçirmek hakynda” Kararyň taslamasy hödürlenildi.
Hormatly Prezidentimiz Gurbanguly Berdimuhamedow wise-premýer E.Orazgeldiýewe we Ministrler Kabinetiniň Başlygynyň beýleki orunbasarlaryna ýüzlenip, öňde boljak ekologiýa çäresiniň möhüm ähmiýetiniň bardygyny belledi. Döwlet Baştutanymyzyň aýdyşy ýaly, 21-nji martda — Halkara Nowruz baýramynyň ilkinji gününde Ahal welaýatynyň Nowruz ýaýlasynda bag ekmek boýunça ählihalk ýowary geçiriler. Bu ýerde Nowruz baýramyny geçirmek üçin ýörite merkez bar. Onda sungat ussatlarynyň çykyşlary guralar.
Hormatly Prezidentimiz ýowardan öň ähli ministrlikleriň, pudak edaralarynyň we guramalaryň bag ekmeli ýerlerini kesgitlemek, geçiriljek çäreler üçin jogapkär adamlary bellemek babatda anyk görkezmeleri berdi.
Döwlet Baştutanymyz «Ýurdumyzda bag ekmek boýunça ählihalk ýowaryny geçirmek hakyndaky» Karara gol çekip, bu çäräni ýokary guramaçylyk derejesinde geçirmegi üpjün etmek barada degişli ýolbaşçylara anyk görkezmeleri berdi.
Soňra Ministrler Kabinetiniň mejlisine çagyrylan Döwlet howpsuzlyk geňeşiniň sekretary Ý.Berdiýew Belent Serkerdebaşymyzyň ozal beren tabşyryklarynyň ýerine ýetirilişi barada hasabat berdi.
Hormatly Prezidentimiz hasabaty diňläp, harby we hukuk goraýjy düzümleriň halkymyzyň abadan durmuşyny üpjün etmek boýunça alyp barýan işleriniň wajypdygyny belledi.
Ministrler Kabinetiniň Başlygynyň orunbasary, daşary işler ministri R.Meredow Türkmenistanyň 2017 — 2023-nji ýyllarda daşary syýasat ugrunyň Konsepsiýasyny durmuşa geçirmegiň çäklerinde geçen iki aýyň dowamynda DIM-niň alyp baran işleriniň netijeleri barada hasabat berdi.
Hasabat döwründe Türkmenistana DIM-niň üsti bilen daşary ýurtlaryň dürli derejedäki wekiliýetleriniň 87-si geldi. Şol bir wagtyň özünde türkmen wekiliýetleriniň 93-si daşary ýurtlara ugradyldy. Ähli gyzyklanma bildirýän daşary ýurtly hyzmatdaşlar bilen netijeli gatnaşyklary mundan beýläk-de pugtalandyrmaga gönükdirilen çäreleriň 39-sy, şol sanda maslahatlar we duşuşyklar guraldy. Halkara resminamalaryň 12-sine gol çekildi.
Şu ýylda Daşary işler ministrlikleriniň arasynda geňeşmeleriň 10-sy geçirildi. Şeýle hem ýanwar — fewral aýlarynda Türkmen-britan söwda-senagat geňeşiniň nobatdaky mejlisi we türkmen-italýan işewürler forumy boldy.
Hormatly Prezidentimiz Gurbanguly Berdimuhamedow hasabaty diňläp, hemişelik Bitarap Türkmenistanyň ikitaraplaýyn we köptaraplaýyn bolşy ýaly, abraýly halkara guramalaryň hem-de düzümleriň çäklerinde dostluk we netijeli hyzmatdaşlyk gatnaşyklaryny yzygiderli ösdürýändigini belledi.
Şunuň bilen baglylykda, döwlet Baştutanymyz wise-premýere, DIM-niň ýolbaşçysyna sebitde we ählumumy derejede oňyn ýagdaýlary işjeňleşdirmäge gönükdirilen hyzmatdaşlygyň ägirt uly kuwwatyny durmuşa geçirmek boýunça alnyp barylýan işleri ulgamlaýyn esasda dowam etmegi tabşyrdy. Milli Liderimiz ýurdumyzyň mundan beýläk-de bu ugurdaky halkara tagallalara işjeň gatnaşjakdygyny aýdyp, Türkmenistanyň ählumumy parahatçylygyň, howpsuzlygyň we abadançylygyň üpjün edilmegine gönükdirilen daşary syýasat başlangyçlaryny ilerletmegiň wajypdygyna ünsi çekdi.
Hormatly Prezidentimiz Gurbanguly Berdimuhamedow sebitleýin hyzmatdaşlyk barada aýtmak bilen, mart aýynda Gazagystanyň paýtagty Astana şäherinde Merkezi Aziýa döwletleriniň Baştutanlarynyň birinji sammitiniň geçiriljekdigini belledi. Şunuň bilen baglylykda, milli Liderimiz ozal gazanylan degişli ylalaşyklara laýyklykda, öňde boljak foruma Türkmenistandan ýokary derejeli wekiliýetiň iberiljekdigini aýtdy.
Mejlisiň dowamynda döwlet Baştutanymyz Türkmenistanyň Türkiýe Respublikasyndaky Adatdan daşary we Doly ygtyýarly ilçisi I.Amanlyýewi şol bir wagtyň özünde ýurdumyzyň Marokko Patyşalygyndaky Adatdan daşary we Doly ygtyýarly ilçisi wezipesine bellemek hakyndaky Permana gol çekdi.
Mejlisiň Başlygy A.Nurberdiýewa hormatly Prezidentimiz Gurbanguly Berdimuhamedowa milli parlamentiň şu ýylyň başyndan bäri geçiren işleriniň netijeleri barada habar berdi.
Hasabat döwründe Mejlisiň maslahatlarynyň birisi geçirilip, onda kanunlaryň we kararlaryň 12-si, şol sanda Türkmenistanyň Kanunlarynyň üçüsi, Mejlisiň kararlarynyň dokuzysy kabul edildi.
Milli kanunçylygy kämilleşdirmek maksady bilen, iş toparlarynda milli ykdysadyýetimiziň we beýleki ulgamlaryň okgunly ösdürilmegine, türkmen döwletiniň durmuş ugurly syýasatynyň yzygiderli durmuşa geçirilmegine ýardam edýän kanunlaryň taslamalaryny taýýarlamak işleri alnyp barylýar.
Mejlisiň deputatlarynyň, halk maslahatlarynyň we Geňeşleriň agzalarynyň mart aýynda boljak saýlawlaryna taýýarlyk görmek dowam etdirilýär. Mejlis tarapyndan Türkmenistanda Saýlawlary we sala salşyklary geçirmek baradaky Merkezi topary bilen bilelikde welaýatlarda hem-de Aşgabat şäherinde okuw maslahatlary guraldy. Häzirki wagtda dalaşgärleri bellige almak çäresi tamamlandy, degişli saýlaw okruglary boýunça raýatlaryň 284-si Mejlsiň deputatlygyna dalaşgärlige hödürlenildi.
Halkara we parlamentara gatnaşyklary ösdürmegiň çäklerinde Mejlis BMG-niň ýöriteleşdirilen edaralary we beýleki halkara guramalar bilen ýola goýlan özara gatnaşyklary yzygiderli dowam etdirýär.
Hormatly Prezidentimiz Gurbanguly Berdimuhamedow habary diňläp, ýurdumyzyň häzirki ösüşini hem-de durmuş ugurly döwlet syýasatynyň ileri tutulýan ugurlaryny nazara almak bilen, milli kanunçylyk binýadyny kämilleşdirmek boýunça alnyp barylýan işleriň wajypdygyny belledi.
Döwlet Baştutanymyz öňümizdäki saýlawlara taýýarlyk görmek meselelerine degip geçip we türkmen jemgyýetiniň demokratik esaslaryny pugtalandyrmakda olaryň ähmiýetini belläp, şu jemgyýetçilik-syýasy çäresiniň ähli meselelerini berk gözegçilikde saklamagy, saýlawlaryň açyk we aýdyň geçirilmegini üpjün etmegi tabşyrdy.
Hormatly Prezidentimiz kanunçykaryjylyk ulgamynda tejribe alyşmaga, halkara jemgyýetçiligi Türkmenistanyň taryhy tejribesi hem-de demokratik hukuk döwletiniň ösüş ýolunda gazananlary bilen tanyşdyrmaga ýardam edýän halkara hyzmatdaşlygy we parlamentara gatnaşyklary mundan beýläk-de giňeltmegiň zerurdygyny belledi.
Ara alnyp maslahatlaşylan meseleleriň jemini jemlemek bilen, hormatly Prezidentimiz Gurbanguly Berdimuhamedow şu ýylyň iki aýynda alnyp barlan işleriň netijeleriniň berkarar döwletimiziň depginli ösmegini dowam edýändigini aýdyň görkezýändigini belledi. Bitarap Türkmenistanyň alyp barýan daşary syýasaty üýtgewsizligine galýar.
25-nji martda ýurdumyzda örän möhüm syýasy çäräni — Türkmenistanyň Mejlisiniň deputatlarynyň, halk maslahatlarynyň we Geňeşleriň agzalarynyň saýlawlarynyň geçiriljekdigini belläp, milli Liderimiz ozalky saýlawlar ýaly, şu saýlawlaryň hem köp dalaşgäriň gatnaşmagynda, demokratik, hakyky bäsleşik, açyklyk we aýdyňlyk ýörelgeleri esasynda geçjekdigine ynam bildirdi. Şeýlelik bilen, bu çäre ýurdumyzda demokratik özgertmeleriň täze tapgyry hökmünde jemgyýetimiziň durmuşyna halk häkimiýetiniň kadalaryny ornaşdyrmagyň ýolunda nobatdaky ädim bolar.
Ýurdumyzyň ykdysadyýeti ösüş depginini durnukly saklaýar diýip, döwlet Baştutanymyz sözüni dowam etdi. Kabul edilen ähli ýaşaýyş-durmuş ähmiýetli maksatnamalar üstünlikli amala aşyrylýar. Jemi içerki önümiň ösüşi, öňküsi ýaly, häzir hem gowy derejede saklanyp galýar. Geçen döwür bilen deňeşdirilende, ykdysadyýetimiziň ähli pudaklarynda ýokary ösüş depginleri gazanyldy. Hasabat döwründe göz öňünde tutulan möçberde senagat desgalary, ýaşaýyş jaýlary, çagalar baglary, mekdepler, dükanlar we beýleki desgalar ulanmaga berildi. Ýakynda Türkmenabat şäherinde täze Halkara howa menzili, Owadandepede bolsa uly aýna kärhanasy ulanmaga berildi. Kabul edilen maksatnama laýyklykda, Türkmenistan energiýa serişdelerimizi diwersifikasiýa ýoly bilen dünýä bazarlaryna ibermek, şeýle hem beýleki sebitleýin taslamalary durmuşa geçirmek boýunça syýasaty üstünlikli dowam edýär.
Mälim bolşy ýaly, 23-nji fewralda Serhetabatda Türkmenistan — Owganystan — Pakistan — Hindistan gaz geçirijisiniň Owganystanyň çäklerinden geçiriljek böleginiň, şeýle hem Türkmenistan — Owganystan — Pakistan elektrik we optiki-süýümli aragatnaşyk ulgamlarynyň düýbüniň tutulandygyny belläp, hormatly Prezidentimiz Gurbanguly Berdimuhamedow täze Serhetabat — Turgundy demir ýolunyň hem işe girizilendigini aýtdy. Bu taslamalar uly syýasy, ykdysady we ynsanperwer ähmiýete eýe bolup, sebitiň ýurtlarynyň ykdysadyýetini ösdürmäge uly itergi berer diýip, milli Liderimiz belledi. Şeýle hem «Türkmenistan — Beýik Ýüpek ýolunyň ýüregi» atly maksatnamamyzyň çäklerinde birnäçe halkara sport çärelerine badalga berildi.
Bu iri halkara we sport çäreleriniň üstünlikli geçirilmegi mynasybetli bu çäreleri taýýarlamaga hem-de geçirmäge gatnaşan adamlaryň ählisine minnetdarlyk bildirip, döwlet Baştutanymyz has tapawutlananlary höweslendirmegi, eger maksadalaýyk bolsa olary döwlet sylaglaryna hödürlemegi tabşyrdy.
Şunuň bilen birlikde, hormatly Prezidentimiz heniz çözülmän duran ençeme meseleleriň hem bardygyny bellemek bilen, olary ara alyp maslahatlaşmak üçin Ministrler Kabinetiniň şu günki mejlisiniň gün tertibine girizilendigini aýtdy. Şunuň bilen baglylykda, milli Liderimiz wise-premýerleriň häkimler bilen bilelikde bar bolan meseleleri çözmek boýunça alnyp barylýan işleri, geçirilýän özgertmeleri, garamagyndaky pudaklarda desgalaryň gurluşygynyň alnyp barlyşyny, aýratyn-da, ilatymyzy ýaşaýyş jaýlary bilen üpjün etmegiň maksatnamasynyň ýerine ýetirilişini, umuman, mähriban halkymyzyň ýaşaýyş-durmuş derejesini mundan beýläk-de ýokarlandyrmak bilen bagly ähli meseleleri hemişe berk gözegçilikde saklamagy tabşyrdy.
Soňra döwlet Baştutanymyz mejlise gatnaşyjylara ýüzlenip, ýakynda sporty wagyz etmek syýasatyna bagyşlanan ýene-de bir kitabyň neşir edilendigini belledi. Ol kitap «Arkadag taglymaty — sagdynlygyň, ruhubelentligiň binýady» diýlip atlandyrylýar. Mejlise gatnaşyjylara bu kitaby gowşuryp, hormatly Prezidentimiz Gurbanguly Berdimuhamedow wise-premýer P.Agamyradowa, ýurdumyzyň jemgyýetçilik guramalary bilen bilelikde bu täze kitabyň tanyşdyrylyş çäresini geçirmegi tabşyrdy.
Ministrler Kabinetiniň mejlisinde döwlet durmuşynyň käbir beýleki meselelerine hem garaldy we olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow Ministrler Kabinetiniň mejlisini jemläp, oňa gatnaşanlara berk jan saglyk, maşgala abadançylygyny hem-de işlerinde uly üstünlikler, ýurdumyzyň ähli halkyna bolsa “Türkmenistan — Beýik Ýüpek ýolunyň ýüregi” şygary bilen geçýän ýylda gülläp ösüş arzuw etdi.


text:
9 Haziran 2016 Perşembe
Türkmenistanyň Prezidenti Russiýa Federasiýasynyň Goranmak Ministrini Kabul Etdi
Türkmenistanyň Prezidenti Gurbanguly Berdimuhamedow ýurdumyza gelen Russiýa Federasiýasynyň goranmak ministri Sergeý Şoýguny kabul etdi.
Myhman wagt tapyp kabul edendigi üçin hoşallyk bildirip, döwlet Baştutanymyza Russiýa Federasiýasynyň Prezidenti Wladimir Putiniň we Russiýa Federasiýasynyň Hökümetiniň Başlygy Dmitriý Medwedewiň mähirli salamyny hem-de ähli türkmen halkyna abadançylyk we rowaçlyk baradaky arzuwlaryny ýetirdi. Sergeý Şoýgu Russiýada Türkmenistan bilen däp bolan dostluk gatnaşyklaryna ýokary baha berilýändigini hem-de ähli ugurlar boýunça köpýyllyk hyzmatdaşlygy mundan beýläk-de ösdürmäge uly ähmiýet berilýändigini belledi.
Milli Liderimiz Gurbanguly Berdimuhamedow mähirli sözler üçin hoşallyk bildirip we Russiýa Federasiýasynyň Prezidentine hem-de Hökümetiniň Başlygyna iň gowy arzuwlaryny beýan edip, ýurdumyzda Russiýa bilen öňden gelýän dostluk gatnaşyklaryna ýokary baha berilýändigini nygtady. Russiýa bilen hyzmatdaşlyk deňhukuklylyk, strategiki we netijeli häsiýete eýedir.
Duşuşygyň barşynda döwlet Baştutanymyz we myhman türkmen-rus hyzmatdaşlygynyň geljegi barada pikir alşyp, dürli ulgamlarda özara bähbitli gatnaşyklary çuňlaşdyrmak hem-de giňeltmek üçin ägirt uly kuwwatyň bardygyny aýtdylar. Bellenilişi ýaly, Türkmenistan we Russiýa köptaraplaýyn görnüşde, abraýly halkara we sebit guramalarynyň hem-de düzümleriniň çäklerinde hem üstünlikli hyzmatdaşlyk edýärler.
Sebit we ählumumy howpsuzlygy pugtalandyrmakda hem-de häzirki döwrüň wehimlerine we howplaryna, şol sanda terrorçylyga we ekstremizme garşy göreşde tagallalary birleşdirmekde hyzmatdaşlyk etmek söhbetdeşligiň aýratyn meselesi boldy. Häzirki wagtda bu meseleler tutuş dünýä jemgyýetçiligini alada goýýar.
Pursatdan peýdalanyp, milli Liderimiz russiýa tarapyna faşizme garşy söweşlerde edermenlik we gahrymançylyk görkezen ildeşlerimize--uruş weteranlaryna, Ýeňiş üçin şirin janyny gurban eden esgerleriň yzynda galan ýanýoldaşlaryna üns berýändigi üçin minnetdarlyk bildirdi.
Hormatly Prezidentimiz Gurbanguly Berdimuhamedow Türkmenistanyň hemişelik Bitaraplyk döwlet bolmak bilen öz üstüne alan borçnamalaryna birkemsiz eýerýändigini, parahatçylyk söýüjilik, hoşniýetli goňşuçylyk we giň halkara hyzmatdaşlyk ýörelgelerine esaslanýan daşary syýasat ugruny durmuşa geçirýändigini nygtady. Bu hyzmatdaşlyk bolsa umumy bähbitlere laýyk gelýär. Diňe goranyş häsiýetine eýe bolan hem-de ýurdumyzyň howpsuzlygyny, türkmenistanlylaryň asuda we abadan durmuşyny üpjün etmäge gönükdirilen milli Harby doktrinamyz hem hut şu döredijilikli maksatlara laýyk gelýär. Türkmenistan özüniň döredijilik kuwwatyndan umumy abadançylygyň bähbidine netijeli peýdalanmaga çalşyp, goňşy döwletler bilen doganlyk gatnaşyklary ösdürýär.
Russiýa Federasiýasynyň Goranmak ministrliginiň ýolbaşçysy Russiýa Federasiýasynyň sebitde parahatçylygy we durnuklylygy saklamagyň möhüm şerti hökmünde çykyş edýän Türkmenistanyň Bitaraplyk derejesine uly hormat goýýandygyny nygtap, ýurdumyzyň Birleşen Milletler Guramasynyň Baş Assambleýasynyň we beýleki iri wekilçilikli forumlaryň belent münberinden beýan edilen parahatçylyk dörediji oňyn başlangyçlarynyň ähmiýetini belledi.
Duşuşygyň ahyrynda hormatly Prezidentimiz Gurbanguly Berdimuhamedow we Russiýa Federasiýasynyň goranmak ministri Sergeý Şoýgu dostlukly türkmen-rus gatnaşyklarynyň mundan beýläk hem üstünlikli ösdüriljekdigine we täze many-mazmun bilen baýlaşdyryljakdygyna ynam bildirdiler.
Duşuşyga Russiýa Federasiýasynyň Türkmenistandaky Adatdan daşary we Doly ygtyýarly ilçisi Aleksandr Blohin gatnaşdy.
Kaydol: Kayıt Yorumları (Atom)


text:
3 Eylül 2016 Cumartesi
Birža Täzelikleri
Geçen hepdede Türkmenistanyň Döwlet haryt-çig mal biržasynyň söwdalarynda geleşikleriň 50-si hasaba alyndy.
Daşary ýurt walýutasyna Beýik Britaniýadan we Owganystandan gelen telekeçiler Türkmenbaşydaky nebiti gaýtadan işleýän zawodlar toplumynda öndürilen awtobenzini, yşyklandyryş kerosini satyn aldylar. Beýik Britaniýadan, Singapurdan we Owganystandan gelen işewürler Seýdiniň nebiti gaýtadan işleýän zawodynda öndürilen dizel ýangyjyny hem-de göni arassalanan benzini, Türkiýeden gelen telekeçiler bolsa “B” kysymly karbamidi satyn aldylar. Mundan başga-da, daşary ýurt walýutasyna nah ýüplük we nah mata, tüýjümek önümleriň dürli görnüşleri, azyklyk bugday, arassalanan pagta ýagy, pagta süýümi, nah ýüplükleriň galyndylary ýerlenildi. Bu harytlary Russiýadan, Birleşen Arap Emirliklerinden, Beýik Britaniýadan, Şweýsariýadan, Türkiýeden, Singapurdan, Owganystandan, Belizden, Belarusdan, Ermenistandan, Gyrgyzystandan gelen işewürler satyn aldylar. Geleşikleriň jemi bahasy ABŞ-nyň 51 million 904 müň dollaryndan gowrak boldy.
Manat serişdelerine Russiýanyň, Beýik Britaniýanyň, Birleşen Arap Emirlikleriniň, Türkiýäniň, Niderlandlaryň we Pakistanyň işewür toparlarynyň wekilleri jemi bahasy 9 million 76 müň manatlykdan gowrak bolan nah ýüplük, pagta soapstogynyň çig ýagly kislotasyny satyn aldylar.
Içerki bazar üçin ýurdumyzyň telekeçileri jemi 315 müň manatlyk azyklyk bugdaý satyn aldylar.
Kaydol: Kayıt Yorumları (Atom)


text:
Türkmen häkimiýetleri daşary ýurtlaryň habar serişdelerine, has anygy olarda ýaýradylýan başgaça pikir-garaýyşlaryň türkmen raýatlaryna elýeterli bolmagyna garşy alyp barýan göreşlerini dowam etdirýärler.
Azatlygyň ýerli çeşmeleriniň berýän maglumatyna görä, soňky döwürde goparylan çanak antennalaryň ýerine hödürlenen IP-telewideniýesiniň berýän telegepleşikleri hem görnetin çäklendirilip başlandy.
Bu aýdylýanlary “Türkmensitanyň Hronikasy” neşiri hem tassyklaýar we öz çeşmelerine salgylanyp, Türkmenistanda Orsýetiň TNT, TNT+4, TNT+7, “TNT Komediýa” we “Pýatnisa” telekanallarynyň gepleşiklerini görüp we diňläp bolmaýandygyny habar berýär.
Şeýle-de neşir türkmen häkimiýetleriniň ilatyň hususy eýeçiligindäki çanak antennalaryny sökdürip, olary IP-telewideniýesine geçirmegiň “Azatlyk” radiosynyň gepleşiklerini diňletmezlik bilen bagly bolandygyny, sebäbi hemra antennalaryna kontrollyk edip bolmaýandygyny ýatladýar.
Emma indi, ýurt içinden gelýän habarlarda aýdylmagyna görä, raýatlaryň degişli tölegleri eden IP-telewideniýesi hem çäklendirilýär we bu ýagdaýyň sebäpleri barada abunaçylara resmi düşündiriş berilmeýär.
Şol bir wagtda, rus telekanallary öz gepleşiklerinde Türkmenistan hakynda aýdylýan tankydy pikirler üçin “gyrkylýar” diýen pikirler hem eşidilýär.
Azatlyk radiosy bu mesele barada ýerli synçy Amanmyrat Bugaýew bilen söhbetdeş boldy.


text:
Germaniýanyň kansleri Angela Merkel 11-nji maýda eden çykyşynda ABŞ-nyň Eýran bilen ýadro ylalaşygyndan çykmak baradaky kararynyň global tertibe bolan ynamy gowşadýandygyny aýtdy.
Merkel Eýranyň ýadro programmasyny çäklendirip, Tähran babatyndaky sanksiýalary ýatyrmak boýunça ylalaşygyň kämil bolmakdan daşdadygyny aýtdy, ýöne BMG-niň Howpsuzlyk Geňeşi tarapyndan ykrar edilensoň ondan “birtaraplaýyn çykmaly” däldigini nygtady.
Şeýle-de, Angela Merkel Eýran bilen ylalaşygy güýjünde saklamak barada 11-nji maýda Orsýetiň prezidenti Wladimir Putin bilen telefon arkaly söhbetdeşlik geçirdi. Merkel 18-nji maýda Moskwa sapar eder. Bu barada Kremliň geňeşçisi Ýuriý Uşakow aýtdy.
Moskwa Eýranyň ylalaşykda galmagy ugrunda Tähran bilen ýakyndan işleşýär.


text:
Türkmenistanyň Daşary işler ministrliginde Türkmenistanyň we Polşa Respublikasynyň daşary syýasat edaralarynyň konsullyk gulluklarynyň ýolbaşçylarynyň derejesinde konsullyk meseleleri boýunça ikitaraplaýyn geňeşmeleri geçirildi. Polşa tarapyna Polşanyň DIM-niň Konsullyk departamentiniň direktorynyň orunbasary Miroslaw Stawski ýolbaşçylyk etdi.
Geňeşmeleriň çarçuwasynda gatnaşyjylar Türkmenistanyň we Polşa Respublikasynyň arasynda ikitaraplaýyn hyzmatdaşlygyň häzirki ýagdaýy we mümkinçilikleri barada pikirleri alyşdylar. Taraplar şeýle hem iki ýurda degişli konsullyk meselelerini ara alyp maslahatlaşdylar we iki döwletiň konsullyk gulluklarynyň ugry boýunça özaragatnaşyklary ösdürmek boýunça pikirleri alyşdylar.
Duşuşyga gatnaşyjylar geljekde özaragatnaşyklary giňeltmek we işiň öňdebaryjy tejribelerini öwrenmek üçin iki ýurduň daşary syýasat edaralarynyň konsullyk meseleleri boýunça ikitaraplaýyn geňeşmelerini yzygiderli geçirmegiň ähmiýetini bellediler.
Türkmenistanyň we Polşanyň Arasynda Konsullyk Meseleleri Boýunça Ikitaraplaýyn Geňeşmeleri Geçirildi
Türkmenistanyň Daşary işler ministrliginde Türkmenistanyň we Polşa Respublikasynyň daşary syýasat edaralarynyň konsullyk gulluklarynyň ýolbaşçylarynyň derejesinde konsullyk meseleleri boýunça ikitaraplaýyn geňeşmeleri geçirildi. Polşa tarapyna Polşanyň DIM-niň Konsullyk departamentiniň direktorynyň orunbasary Miroslaw Stawski ýolbaşçylyk etdi.


text:
Türkmenistanda öndürilen, «Nowruz haly» söwda belgili adaty bolmadyk haly önümleri 24-27-nji fewralda Almatada geçiriljek öý dokma senagatynyň (Central Asia Home textile).15-nji halkara sergisinde görkeziler. Bu sergi Gazagystanyň Central Asia Trade Exhibitions sergi kompaniýasy tarapyndan gurnalýar.
ORIENT habarlar agentliginiň habar berşi ýaly, bu sergä gatnaşjak «Muhammet — Balkan» türkmen hojalyk jemgyýeti nebiti gaýtadan işlemegiň önümlerinden alynýan akril ýüplüginden «Nowruz haly» söwda belgili haly önümleriniň önümçiligine ýöriteleşýär. Sergide dürli ülňülerdäki, görnüşlerdäki we niýetlenişdäki (aşhanalar, ýatalga, myhman jaýlar we ş.m. üçin) bezeg halylary görkeziler. Görkeziljek haly önümleriniň umumy agramy 350 kg deň bolar.
Türkmenistanyň Senagatçylar we telekeçiler birleşmesiniň agzasy bolup durýan «Muhammet – Balkan» HJ sergä gatnaşmak bilen daşary ýurtly hyzmatdaşlary täze önümçilik bilen tanyşdyrmagy we Merkezi Aziýa ýurtlaryna bu önümiň eksportyny ýola goýmagy meýilleşdirýär.
Hojalyk jemgyýetiniň hyzmatdaşly bolup durýan «Abadan haly» APJ kärhanany önümçilik üçin çig mal bilen üpjün edýär we öz gezeginde ony ýerli nebitgaz toplumynyň önümlerinden işläp taýýarlaýar.
Öň habar berlişi ýaly, «Abadan haly» APJ iki ýyl mundan öň, innowasion tehnologiýalar esasynda polipropilenden edilen ýüplükleriň önümçiligi ýola goýuldy. Bu bölümiň önümçilik kuwwaty her günde 8 tonna emeli ýüplüklere barabardyr. Bölüm Ýewropanyň öňdebaryjylary bolan Germaniýanyň “Oerlikon”, “Volkman”, “Pover Heat Seat”, Belgiýanyň “Gilbos” kompaniýalarynyň ýokary tehnologiýaly enjamlary bilen enjamlaşdyrylandyr.
Bu ýerde ýokary basyşly gyzgynlyk bilen polipropileniň gerdekleri ýüplüge öwrülýär we ýörite boýaglar arkaly zerur bolan reňkli ýüplüklere öwrülýär. Bu ýerde oturdylan täze enjamlar otaglaryň ölçegine laýyk halylary taýýarlamaga, olara dürli şekilleri, ýazgylary we bezegleri çitmäge mümkinçilik bar.
Innowasion tehnologiýalarynyň önümçilige ornaşdyrylmagy hem-de ýokary takyklykly sanly enjamlardan peýdalanylmagy türkmen önüm öndürijilerine hil taýdan täze derejä çykmaga hem-de bazara düýbünden täze önümi hödürlemäge mümkinçilik berdi.
Granulirlenen polipropilen Türkmenbaşydaky nebiti gaýtadan işleýän zawodlar toplumyndan öndürilýär. Bu önüm milli ykdysadyýetiň dürli pudaklarynda giňden peýdalanylýar we eksport edilýär.
«Muhammet – Balkan» haly önümlerini öndürmekden başga-da, senagat kärhanalarynyň, okuw mekdeplerini, sport toplumlaryny we beýleki desgalary gurmak bilen meşgullanýar.


text:
Habarlar 9 fewral 2018
Wakalaryň jümmüşinde
Türkmenistanyň Ministrler Kabinetiniň mejlisi
Hormatly Prezidentimiz mejlisiň gün tertibine geçip, ilki bilen, Ministrler Kabinetiniň Başlygynyň orunbasary G.Myradowa söz berdi. Wise-premýer gözegçilik edýän ulgamlarynda alnyp barylýan işleriň ýagdaýy we döwlet Baştutanymyzyň ozal beren tabşyryklarynyň ýerine ýetirilişi barada hasabat berdi.
Medeniýet
EYR-niň Medeniýet günleriniň ýapylyş dabarasy boldy
Dostlugyň we döredijiligiň baýramçylygyna öwrülen bu giň gerimli medeni çäre türkmen-eýran gatnaşyklaryny has-da ösdürmäge hyzmat etdi.
Resmi habar
Bagy-bossanlyga büremegiň ýazky we güýzki möwsümleriniň barşynda 3 million düýp nahal oturdylar
ministrliklere we pudaklaýyn dolandyryş edaralaryna, Aşgabat şäheriniň häkimligine Ahal welaýatynyň Ak bugdaý hem-de Bäherden etraplarynyň aralygynda saýaly, pürli, miweli baglaryň we üzümiň 1,5 million düýp nahalynyň;
Resmi habar
2018-nji ýylda 2030 tonna çig pile öndüriler
Dokma senagaty ministrligi welaýatlaryň häkimlikleri bilen pile öndürmek boýunça baş şertnamalary baglaşmaga, welaýatlaryň daýhan birleşiklerini ýüpek gurçugynyň ýokary hilli tohumynyň zerur mukdary bilen üpjün etmäge borçly edildi.
Medeniýet
Aşgabatlylar Eýranyň amaly-haşam sungatynyň eserleri bilen tanyşdylar
Serginiň bölümleriniň biri bu ýere gelýänleri EYR-nda ýaşaýan halkyýetleriň erkek we zenan egin-eşikleri bilen tanyşdyrdy. Eýranda etniki toparlaryň 60-a golaýy ýaşaýar, aşgabatlylar olaryň 14-siniň ýörgünli egin-eşikleri bilen tanyşdylar. Olar esasan toý eşilkleri bolup, olar häli-häzirem durmuşa çykýan gyzlaryň arasynda ýörgünlidir. Eýranda ýaşaýan türkmenleriň öz milli egin-eşiklerini üýtgetmän saklap galandygyny bellemek gerek.


text:
MAKSADA OKGYNLYK
Seinfeld kim diýip sorasam belkide bu adamy tanamaýan ýokdyr. Seinfeld bu amerikan wäşisi bolup ol öz işiniň ussatlygy, başarnygy bilen tanalýar. Jerry Seinfeld bilen geçirilen söhbetdeşliklerde bu wäşiliginiň syrlary barada soralýar – “ Gowy wäşi bolmagyň ýoly her gün has gowy gülkünç sahnalary görkezip bilmek we her gün has gowy gülkünç sahnalary yazyp bilmekdir “ – diýip belleýär we muny günlük durmuşynda işleýän otagynyň diwarynda uly kalendar asyp, gülkünç sahnalary ýazan her gününi X- belgisi bilen çyzyp başlapdyr. Şeýlelikde her gün X-belgisini çyzyp bu wagtyň geçmegi bilen uzyn bir ‘ZYNJYRA’ (-XXXXX-) öwrülipdir. Şeýlelik bilen Steinfeldiň esasy maksady bu zynjyry üzmezlik bolupdyr
Biz hem Jerry Seinfeldiň ulanan ‘ZYNJYR’ metodyny durmuş maksatlarymyzy amala aşyrmak üçin ulanyp bileris. Bu maksadymyz:
- kitap okamak ( mes. Günlük 10 sah)
- makala ýazmak ( mes. 1 paragraf yada 1 sa.)
- hergün sport bilen meşgullanmak
- hergün 30 min. yöremek
- ir turmak
- ekzamindan gowy baha almak üçin günde 1 temany okap gutarmak
- yada erbet endiklerden uzak dumak ( kola az içmek yada içmemezlik, çilimi goymak, alkol içgilerden uzak durmak)
yaly başgada özüňize görä maksatlar-planlar goyup bilersiňiz. Elbetde goyyan maksatlarymyz bu biziň başlangyçda edip biljek derejämizde bolmaly. Mysal üçin, gündelik 10 sahypa kitap okap bilyän bolsak, başlangyçda 50 sahypa etmeli dal, kiçi ädimler bilen başlap soňy bilen planlarymyzy ulaldyp bileris. Barde esasy zat ‘ZYNJYRYMYZY’ bozmazlyk.
Bellän maksatlarymyzy dowamly edip bilmegimiz bu biziň ruhumyzy göterýär, başgada edip biljek işlerimiziň öňüni açýar we adamyň beýni ol zynjyry bozmajak bolup dyrjaşýar.
Isleseňiz geliň hemmämiz bir umumy maksat belläliň. Muňa günlik kitap okamak bilen başlap bileris. Meselem muny günlik 5 sahypa edip belläp bileris. Belkide bu günlik üçin az yaly görünip biler yöne başlangyç üçin gowy bir sanmyka diyyän. Günde 5 sahypa kitap okap zynjyrymyzy bozman yzygiderligini dowam edeliň.
Adam dowamly kitap okasa onuň düşünjesi giňeyär we aňy –pikiri özgerýär we biz muny uzyn wagtlap yzygiderligini dowam etdirsek bu biziň günlük durmuşumyzyň bir bölegi halyna gelýär.
Durmuşa serdenimizde başarnykly adamlaryň hemmesiniň (90%) – özleriniň bir maksat bilen we muny dowamly etmek bilen ýetendiklerini aýtyarlar.
Size bu yerde bir kalendar teklip edýän. Bu kalendarda kitap okan günimize X- belgisini goýup belläliň we ZYNJYRY bozmamak üçin dyrjaşalyň. Eger-de hepdelik planlar etseňiz hem hepdelik zynjyry emele getirip bilersiňiz we maksatlaryňyzy, zynjyrlaryňyzy meniň bilen paylaşyp bilersiňiz.
“ Ömrümde 2 gün kitap okamadym: öýlenen günüm we kakamyň yogalan güni” Ibn Rüşd.
Yüklemek üçin bas!Zynjyry-Bozma.pdf (9 indirme)


text:
ABŞ tarapyndan goldanýan söweşijiler 10-njy maýda Tabka şäherini we Siriýanyň iň uly bentini “Yslam döwleti” (YD) toparynyň elinden basyp aldylar we Rakka şäherine hüjüm etmek üçin ýol açdylar.
Rakkadan 40 kilometr uzaklykda ýerleşýän Tabka şäheriniň eýelenmeginden soň YD toparynyň öz paýtagty we Siriýadaky hereketleri üçin bazasy diýip atlandyrýan şähere tarap barýan ýolda başga şäher galmady.
Kürt we arap söweşijilerini öz içine alýan Siriýanyň Demokratik güýçleri atly topar Tabka şäherini ele salmak üçin YD toparyna garşy birnäçe hepdäniň dowamynda söweşipdi we ýakynda ABŞ-nyň beren agyr ýaraglaryna eýe bolupdy. NATO-nyň ýarany Türkiýe muňa garşy çykypdy.
Strategiýa taýdan ähmiýetli şäheri we benti basyp almak boýunça hüjümlerde agyr ýaraglar bilen bilelikde ABŞ-nyň ýolbaşçylygyndaky halkara koalisiýasynyň howa hüjümleri we ýörite güýçleri ulanyldy.
Siriýanyň Demokratik güýçleriniň geňeşçisi Nasser Haj Mansour Tabkanyň golaýyndaky bentiň häzirki wagtda “doly azat edilendigini” aýtdy. ABŞ-nyň prezidentiniň YD garşy göreş boýunça ýörite wekili Brett MkGurk Tabkanyň gaýdyp alnandygyny Twitter arkaly tassyklady.


text:
26.12.2016. Türkmenistanyň Prezidenti wezipesine dalaşgär hökmünde ýaýlymda özüne berlen wagty bu wezipä dalaşgär bolan beýlekilere bermek barada gelen kararyny häzirki döwlet Baştutanymyz Gurbanguly Berdimuhamedow ýekşenbe güni, 25-nji dekabrda milli telewideniýede eden çykyşynda habar berdi.
“Men ýurdumyzyň teleýaýlymlarynda özüme berlen wagty Türkmenistanyň Prezidenti wezipesine beýleki dalaşgärlere paýlamagy Saýlawlary we sala salşyklary geçirmek baradaky Merkezi topardan haýyş edýärin” diýip, döwlet Baştutanymyz aýtdy we dalaşgärleriň ählisine üstünlik arzuw etdi.
Türkmenistanda saýlawlar 12-nji fewralda geçiriler. Gurbanguly Berdimuhamedow Merkezi saýlaw toparynda bellige alnan 9 dalaşgäriň biri boldy.
Türkmenistanyň Prezidenti rejelenen görnüşdäki Konstitusiýa (Esasy Kanuna) laýyklykda, 7 ýyl möhlete saýlanar. Ol şeýle hem Hökümetiň Baştutany bolýar.
«tdh.gov.tm»


text:
Aziadanyň hormatyna atly ýöriş ýoluň ýarysyny geçdi
Mundan laýyk 250 gün ozal, 2016-njy 5-nji maýynda hormatly Prezidentimiz Gurbanguly Berdimuhamedow gadymy “Nusaý” döwlet taryhy-medeni goraghanasynyň ýanynda Aziada — 2017 mynasybetli ýyndam hem-de owadan ahalteke bedewine atlanan 17 çapyksuwaryň gatnaşmagyndaky atly ýörişe badalga berdi. 500 günüň dowamynda atly ýöriş ýurdumyzyň ähli welaýatlaryndan geçer hem-de Ýapyk binalarda we söweş sungaty boýunça V Aziýa oýunlarynyň açylýan güni Aşgabadyň Olimpiýa şäherjiginde jemleýji pellehanasyna ýeter.
Ine, atly ýöriş öz ýolunyň gylla ýaryny geçip, Ahal, Balkan we Daşoguz sebitleriniň obadyr şäherlerini aýlanyp, Lebap welaýatyna geldi. Bu wakanyň öňüsyrasynda Gazojak şäheriniň häkimliginde atly ýörişiň geçen ýoly mynasybetli maslahat geçirildi. Ýygnananlar Aşgabatda yklym derejesindäki iri sport ýaryşyny — Aziada — 2017-ni geçirmek başlangyjyny öňe süren döwlet Baştutanymyza tüýs ýürekden hoşallyk sözlerini aýtdylar.
Daşoguz hem-de Lebap welaýatlarynyň çäklerini alamatlandyrýan baýramçylyk görnüşinde bezelen derwezäniň öňünde lebaplylar bu taryhy ýörişe gatnaşýan 17 çapyksuwary uly şatlyk bilen dabaraly garşyladylar. Bu ýatdan çykmajak waka mynasybetli Gazojak şäherinden 25 kilometrlikdäki giň meýdançada arzyly myhmanlar üçin baýramçylyk bezegine beslenen medeni-sport desgalary we türkmen ak öýleriniň hatary guruldy.
Köp garaşdyran pursat gelip ýetýär. Baýramçylyk wakasyna şatlykly joşgun berýän sazyň, depregiň, çagalaryň şadyýan sesleriniň astynda hormatly il ýaşululary, milli lybasdaky zenanlar atlylary myhmansöýerligi we abadançylygy alamatlandyrýan duz-çörek bilen garşylaýarlar. Atly ýörişe gatnaşyjylary ýerli häkimiýet düzümleriniň ýolbaşçylary, jemgyýetçilik we sport guramalarynyň wekilleri, köp sanly ýaşaýjylar garşylady. Ak öýlerde mele myssyk çörekli saçak, hoşboý ysly çaý hem-de milli tagamlar goýlan desterhan ýazyldy.
Estrada artistleriniň, belli döredijilik toparlarynyň hem-de bagşylaryň dürli görnüşli gyzykly çykyşlary guraldy. Joşgunly halk tanslary, folklor çykyşlary, muzeý gymmatlyklarynyň göçme sergisiniň guralmagy, halk senediniň hem-de amaly-haşam sungatynyň ussatlarynyň işleri dabara aýratyn öwüşgin çaýdy.
Behişdi bedewe atlanan çapyksuwarlar hem-de dabara gatnaşyjylar türgenleriň gyzykly bäsleşiklerine uly gyzyklanma bilen tomaşa etdiler. Pälwanlar, sportuň dürli görnüşi bilen meşgullanýan ýaşajyk türgenler görkezme çykyşlaryny ýerine ýetirdiler. Ýapyk binalarda we söweş sungaty boýunça V Aziýa oýunlaryna ýurdumyzyň türgenleri bilen bir hatarda, lebaplylar hem ykjam taýýarlyk görýärler. Olar milli ýygyndynyň düzümine ýollanma almak üçin ýurdumyzyň beýleki welaýatlarynyň toparlarynyň wekilleri bilen çekeleşikli bäsleşiklerde ussatlyklaryny görkezýärler.
Hormatly Prezidentimiz Gurbanguly Berdimuhamedowyň Ýapyk binalarda we söweş sungaty boýunça V Aziýa oýunlarynyň başlanmagyna 250 gün galmagy mynasybetli Lebap welaýatynyň zähmetsöýer ilatyna ýurdumyzyň ähli halkyna iberen Gutlagy baýramçylyk dabaralarynyň aýratyn täsirli pursady boldy.
Atlylar hem-de ýygnananlar döwlet Baştutanymyzyň Gutlagyny ör turup, dowamly el çarpyşmalar bilen garşyladylar. Soňry çykyş edenleriň belleýşi ýaly, döwlet Baştutanymyzyň parasatly syýasaty netijesinde ýurdumyz Ýapyk binalarda we söweş sungaty boýunça V Aziýa oýunlary ýaly iri halkara ýaryşy özünde kabul etmek hormatyna mynasyp boldy. Sportuň hem-de sagdyn durmuş ýörelgesiniň işjeň tarapdary bolan hormatly Prezidentimiz ýurdumyzda medeni-sagaldyş hereketini hem-de ýokary derejeli sporty ösdürmäge örän uly üns berýär. Dabara gatnaşýanlar hormatly Prezidentimiz Gurbanguly Berdimuhamedowa Ýüzlenme kabul etdiler.
Atlylar 250 günüň dowamynda welaýatlaryň serhetlerinde estafetany geçirip, ýol ugrunda 30-dan gowrak desga baryp gördüler. Şu döwürde ahalteke bedewlerine atlanan ýigitler Gökdepe etrabynyň Babarap obasyna, gadymy Paryzdepe ýadygärligine, Merkezi Garagumdaky Derweze obasyna, Içoguz demir ýol bekedine we Ahal welaýatynyň başga-da birnäçe ajaýyp ýerlerine baryp gördüler.
Atlylar iýun aýynyň ahyrlarynda Balkan welaýatynyň çägine geldi. Serdar etrabynyň merkezinde, Parawbibi taryhy-medeni ýadygärliginden uzak bolmadyk ýerde atlylar Türkmenistanyň Döwlet baýdagyny we Aziýanyň Olimpiýa geňeşiniň baýdagyny hem-de Aziýa oýunlarynyň alawynyň nyşanyny balkanlylara geçirdiler. Şeýlelikde, atlylaryň ýoly gadymy Uzboýyň ýakasy, Mollagara kölüniň, Hazar deňziniň kenarlary, «Awaza» milli syýahatçylyk zolagy boýunça dowam etdi. Atlylar birnäçe şäherlere we obalara bardylar.
Oktýabr aýynda Garagumuň merkezinde ýerleşýän “Altyn asyr” Türkmen kölüniň kenarynda atly ýörişi Daşoguz welaýatynyň atlylary kabul etdi. Welaýat boýunça ýörişiň ugruna laýyklykda, 17 çapyksuwardan ybarat topar Gaplaňgyr döwlet goraghanasyna, Aşyk Aýdyň piriň aramgähine, “Köneürgenç” taryhy-medeni goraghansyna, gadymy Akjagala, etraplaryň merkezlerine, şeýle hem täze Bagtyýar zaman obasyna bardylar.
Şeýlelikde, atly ýöriş Lebap welaýatynyň çägine geldi. Bu ýerde atly ýörişi kabul etmek dabarasy boldy.
Soňra atly ýöriş öz ýoluny dowam etdi hem-de iri ýangyç ýatagy bilen giň meşhurlyga eýe bolan Gazojak şäherine geldi. Bu ýerde, welaýatyň demirgazygynda, Üňüz aňyrsyndaky Garagumda mundan ýarym asyr ozal Türkmenistanyň gaz senagatyna badalga berildi. Mundan 20 ýyla golaý wagt ozal bolsa Türkmenistanyň ykdysady kuwwatynyň ösüşinde strategik ähmiýete eýe bolan Naýyp senagat toplumy işe girizildi. Birmahallar adamsyz hem-de suwsuz çöllerde ýollary, elektrik ulgamlary, suw geçirijileri arkaly baglanyşýan gaz toplumlary, köp gatly ýaşaýyş jaýlary bolan şäherçeler hem-de durmuş düzüminiň desgalary peýda boldy. Üňüz aňyrsyndaky Garagumuň gaz çykaryjy kärhanalary soňra ýurdumyzyň beýleki gaz ýataklaryny netijeli ulanmak üçin hünärmenleri ýetişdirýän kärhana öwrüldi.
Atly ýörişe gatnaşyjylar demirgazyk Lebabyň gaz pudagynyň taryhy we şu güni, Gazojak şäheriniň gözel ýerleri bilen tanyşdyryldy. Ýerli ilat olary dabaraly hem-de uly şatlyk bilen garşylady.
Soňra ajaýyp ahalteke bedewlerinde Watanymyzyň ýaşyl Tuguny, Aziýanyň Olimpiýa geňeşiniň baýdagyny hem-de Aziýa oýunlarynyň alawynyň nyşanyny uly buýsanç bilen alyp barýan 17 atly Gazojak şäheriniň ilaty bilen hoşlaşyp, Birata etrabynyň merkezine tarap ýola düşdi.
Şeýlelikde, Türkmenistanyň gündogar welaýaty Aziada — 2017 mynasybetli geçirilýän atly ýörişi kabul etdi. 100 günüň dowamynda atlylar Amyderýa jülgesiniň şäherlerinde hem-de obalarynda bolar, Daýahatyn kerwensaraýyna, Astanababa, Alamberdar aramgählerine, beýik türkmen şahyry we akyldary Magtymgulynyň bilim alan Idrisbaba medresesine, Amul galasyna hem-de “Repetek”, “Amyderýa” döwlet goraghanalaryna baryp görerler. Olar Köýtendag gerişlerindäki dinozawrlaryň tekizligine hem-de beýleki taryhy-medeni ýadygärliklerine aýlanyp, Amyderýa boýunça gämili gezelenç ederler.
Lebap welaýatynda Berkarar döwletimiziň bagtyýarlyk döwründe durmuş-ykdysady ösüşiň hem-de ilatyň durmuş derejesini we hal-ýagdaýyny ýokarlandyrmak üçin ähli ugurlarda giň göwrümli özgerişlikler geçirilýär.
Soňky ýyllarda ýurdumyzyň gündogar welaýatynda häzirki zaman desgalarynyň we inženerçilik binalarynyň ençemesi guruldy. Olaryň arasynda Amyderýanyň üstünden geçýän Atamyrat — Kerkiçi demir ýol köprüsi we Atamyrat — Kerkiçi hem-de Seýdi — Farap awtomobil köprüleri, Serdarabat etrabyndaky gazturbinaly elektrik bekedi, Beýik Türkmenbaşy etrabyndaky “Lebap” sement zawody, täze pagta egriji fabrikler, Garlyk we Jeýhun we beýlekiler ýaly döwrebap şäherçeler bar. Sebitde ýüzlerçe döwrebap mekdepler, çagalar baglary, medeniýet merkezleri we öýleri, hassahanalar, lukmançylyk sagaldyş merkezleri, stadionlar, sport mekdepleri hem-de merkezleri ulanmaga berildi, ýaşaýyş jaýlarynyň gurluşygy ýokary depgine eýe boldy. Atly ýörişe gatnaşyjylar Lebap welaýatynda iri taslamalaryň durmuşa geçirilýändiginiň şaýady bolarlar.


text:
Rus oppozisiýa aktiwisti Konstantin Sinitsyn ýaşaýan kwartirasynyň alkymynda, Sankt-Peterburgdaky köp gatly jaýyň girelgesinde kellesine ýara salnan ýagdaýda, öli tapyldy.
Sankt-Peterburgyň Kanunçylyk assambleýasynyň deputaty Boris Wişnewski bu habary 2-nji fewralda çap etdi, ýogsa bu waka 26-njy ýanwarda bolana meňzeýär.
Wişnewski Sinitsyn kellesindäki ýaradan öldi, polisiýa güman edilýän jenaýatçyny tussag etdi diýdi.
53 ýaşyndaky Sinitsyn Sankt-Peterburgda guralýan demokratiýa tarapdar we korrupsiýa garşy demonstrasiýalara yzygiderli gatnaşýardy.
Ol 2015-nji ýylda uzak aralyga gatnaýan sürüjileriň ýol nyrhlarynyň gymmatladylmagyna garşy gurnan protestler tolkunyny goldady.